ERREAKZIOAK: ETAren desegitea, Urola Kostatik - Urola Kostako Hitza : Urola Kostako Hitza\nETAk bere ibilbidea amaitu duela iragarri ostean, eskualdeko hainbat laguni iritzia eskatu die UROLA KOSTAKO HITZAk, bi galdera hauei erantzuteko eskatuta:\n– Zer balorazio egiten duzu ETAren desegiteaz?\n– Aurrera begira, zer?\nHauek dira orain arte jasotako erreakzioak; tartean, zenbait eragilek plazaratutako iritziak ere txertatu dira. Datozen ordu eta egunetan gehituko zaizkie gehiago, jaso ahala.\nImanol Lasa (Gipuzkoako Foru Aldundiaren bozeramailea eta Gobernantza diputatua)\n“ETAren desegitearekin, gure herriaren historiaren eta bizitzaren aro ilun bat bukatzen da. Sufrimendua, mina eta oinaze handiak eragin dituen aroa. ETAren indarkeria bukatzea da albiste ona da eta zama handia kentzen digu.\nEtorkizunean jarri behar dugu orain azpimarra. Aro baten bukaerarekin, berri bat hasten da, ate asko zabaltzen dituena. Elkarbizitzan aurrerapauso handiak eman ditugu azken urteetan, 2011az geroztik, baina lanean jarraitu behar dugu berradiskidetzea eta elkarbizitza finkatzeko. Nola? Zintzoki, memoria inklusiboa landuz, eta biktima guztiengandik gertu egonez. Indarkeriak eragindako zauriak jostea eta zubiak berreraikitzea dagokigu orain, enpatiaz. Lanketa horretan topatuko dugu herri honen aspirazioak gauzatzeko eta etorkizuna eraikitzeko giltza”.\nJoseba Permach (Iratzar Fundazioaren kidea)\n“Nire iritziz, ETAren erabakia berri ona da euskal gizartearentzat. Iritzi ezberdinak izango ditugu iraganari buruz, denok ez dugu aukera bera iraganaren inguruan pentsatzen eta sentitzen duguna esateko, baina garrantzitsuena ondoko hau iruditzen zait: lehenik, aro berri bat irekitzeko aukera ematen du. Aitzakiak amaitu dira. Gatazka politikoaren erroari heltzeko aukera paregabea irekitzen da. Herri honek bere etorkizuna erabakitzeko, hau da, herritar orori eragiten dizkiguten erabaki guztiak hartzeko dugun eskubidea berreskuratzeko, unea iritsi da.\nBigarrenik, aurreko zikloa ondo itxi behar da. Lehenik, oraindik orain ihesean edo kartzelan daudenen egoera konpondu behar da. Sufrimenduak lehenbailehen amaitu behar du, haiena eta haien senideena. Eta jakina, era berean, gatazkak eragin dituen biktima guztien min eta zauriak sendatzeko ekimenak eta urratsak behar dira ere.\nBeraz, gaurtik aurrera, atzera begiratu beharko dugu sufrimenduarekin behin betirako amaitu eta bake iraunkorra eraikitzeko eta, bereziki, aurrera begiratu beharko dugu eskubide guztiak herritar ororentzat bermatuko duen Euskal Herria guztion artean eraikitzeko”.\nEdur Epelde (Euskal Herriko Bilgune Feministaren kidea)\n“Prozesuak, ibilbideak, hasi eta bukatu egiten dira eta ETAk bere amaierara iristea erabaki du eta honek, Herri gisa, aukera eta bide berriak sortzen dizkigula uste dut. ETA desegiteak ez du esan nahi herri honetako gatazkak amaitu direnik. Egun oraindik gatazka eta sufrimendu egoera ugarik ezaugarritzen dute gure bizikidetza, gatazkek pluralean. Honen adibide dira, nazio-auziaz gain, indarkeria sexista eta emakume erailketak, urtero hiltzen diren langileak, Altsasuko gazteen epaiketa, gerretatik ihesi datozen errefuxiatuen egoera, presoen sakabanaketa, atzerritik datozenen prekarizazioa edota pobreziaren areagotzea.\nNire ustez, urgentea da sufrimendu egoerekin amaitzea, horregatik uste dut lehentasunezkoa dela euskal preso, iheslari eta deportatu politikoak herriratzea, egun sufrimendu asko dagoelako, bidaietan, barruko bizi baldintzetan eta abar. Horrekin batera, herri honetan bizi izan den minaren errekonozimendua egitea tokatzen da, bakoitzari berea, minari tokia egin behar diogu eta ondoren min hau osatze prozesuan jarri. Horretarako, elkar entzuteko txanda da, baita kontatzekoa ere, hau zaila izango dela aurreikusten dut. Niretzat garrantzitsua da datozen belaunaldi berriekin gertatu denaz hitz egiteko gai izatea, isiltasuna eta amorrua beraien oinordeko izan ez daitezen. Herritarren gogo gorputzetan dauden zauriak, gatazken eraginak identifikatu, partekatu eta aurre hartzea dagokigu. Inperialismoak, neoliberalismoak eta patriarkatuak sortzen dituen aztarnak ikusteko gai izan eta aldaketa prozesuak irekitzen segi, maila pertsonal, sozial nahiz politikoan. Orain arte bezala, lanean jarraitu behar dugu, herri eragileek bereziki, baita alderdi politikoek, sindikatuek, edota eskolek ere. Horretarako, bakoitzak beretik, egunez egun, aldaketa txiki handien bitartez, herritar libreak sortzen ari gara. Bizitzak erdigunera ekarriz, pixkanaka libreago eta zoriontsuago den herri bat izateko”.\nImanol Murua (kazetaria eta unibertsitateko irakaslea)\n“ETAren bukaerako datarik esanguratsuena 2011ko urriaren 20koa dela esango nuke. Orduan bukatu zen ETAren borroka armatua eta, hortik gaur artekoa, ETAk berak esan duen bezala, orduko erabakiaren ondorio logikoa izan da. Espainiako Gobernuak Aieteko orriari jaramonik egin ez izanak eta konponbideari oztopoak besterik jarri ez izanak, zorionez, ez du eragotzi armagabetzea, aurrena, eta erakundearen desegitea, gero. Alde horretatik, baldintza zail hauetan Aietetik Kanborainoko bidea egin dutenek, eta bide hori egiten lagundu dutenek, arduraz eta eraginkortasunez jokatu dutela azpimarratuko nuke. Etorkizun hurbilari begira, ETAren desegite honek presoen egoeran hobekuntzak ekarri ahal izatea desio dut eta, baikor jarrita, baita espero ere”.\nLudger Mees (EHUko Gaur Egungo Historiaren Katedraduna)\n“Guztiz ekintza txalogarria da, nahiz eta oso berandu datorren. Euskal Herriko jendea aspaldi da horixe bera eskatzen ari zela. Urteak eta urteak dira jendeak ez zuela ulertzen zergatik jarraitu behar zuen horrelako erakunde armatu batek bere ekintzekin horrenbeste sufrimendu sortzen. Horregatik, berandu baldin bada ere, onuragarria da hori gertatzea. Hori bai, nahiz eta ETAren ibilbidea amaitu, ETAk utzitako historia ez da amaitu: etorkizunean eztabaida benetan sakona egin beharko da hainbat konturen inguruan. Batez ere, ezker abertzalean balorazio bat egin beharko lukete hausnartzeko zergatik iritsi den hain berandu desegitea, zergatik behar izan duten ezker abertzale barruan horrenbeste denbora ETA mugiarazten hasteko eta amaiera eskatzeko, zergatik ibili diren horrenbeste urte ETAren ekintzak txalotzen… Memoria historikoaren inguruan ere hainbat galdera daude. Beste batzuk ere galderak egin beharko dituzte: euskal gizarteak bere osotasunean zergatik onartu zuen horrenbeste denboran horrelako fenomeno bat, zergatik ez zen askoz ere jende gehiago askoz ere lehenago mugitzen hasi ETAren aurkako protesta kalera eramateko, zergatik aprobetxatu duten beste eragile batzuk ETAren existentzia beren helburu politikoetarako…\nHorrekin lotuta, orain erabat deseginda geratu ondoren, presoen kontu hori laster aldatzen hasiko dela eta inguratzen hasiko direla iruditzen zait. Ez daukat zalantzarik nahiz eta horrek denbora beharko duen oraindik. Euskal Herrian politika askoz ere modu lasaiago batean eta demokratiko batean egin daiteke orain, eta hainbat gauzen inguruan hitz egin daiteke. Ezker abertzaleari dagokionez, berarentzako historikoki berria den fenomeno bat kudeatu beharko du. Duela oso gutxi arte ezker abertzalearen barruan hierarkia oso garbia zegoen: goian zegoen abangoardia militarra deritzona, eta behean zeuden bere beso politiko eta sozialak. Aginte katea goitik behera zetorren, orain, goikoa desagertzean, egoera berria sortzen da eta hori kudeatzen ikasi beharko dut”.\nGorka Landaburu (kazetaria)\n“Lehenik eta behin, albiste garrantzitsua da ETA desegitea. Aspalditik itxaroten ari ginen albistea da, denbora gehiegi, baina iritsi da eta poztekoa da. Bigarrenik, tamalez, erakunde terroristaren bukaera iragarri duen komunikatu honetan ez dago gutxieneko autokritikarik. Ez dakit ETAk zer-nolako prestutasuna izango duen kontzeptu honetan, baina uste dut autokritika sakonago bat falta dela urteetan pasatu diren gauza guztien inguruan. Positiboa da bere amaieran iragarri duelako, baina negatiboa ez dituela biktimak aipatzen eta ezertarako balio izan ez duen indarkeriari buruzko autokritikarik ez duelako egiten.\nEtorkizunari dagokionez, guztiok eman behar dugu geure hondar alea elkarbizitza egonkortu dadin Euskal Herrian, eta, batez ere, irekita dauden orbain guztiak sendatu behar ditugu. Orrialdea pasatuko dugu, baina orrialdea pasatu aurretik goitik behera irakurri behar dugu, azken hizkiraino, gai hau eta Euskal Herrian izan diren indarkeria guztiak lantzeko. Kontakizunaren garaian gaude orain, eta bakoitzak konta dezala kontatu beharrekoa, baina oraindik bide luzea dago oraindik irekita dauden zauri hauek guztiak orbaintzeko.\nJende askok egin behar du eskatzen dugun autokritika hori. Lehenik eta behin, ETAk eta baita ezker abertzaleak ere; izan ere, ezker abertzaleko sektore inportante bat lagun izan duelako eta txalotu egin duelako denbora luzez. Era berean, eskatu behar zaie instituzioei eta, bereziki, Espainiako Gobernuari eta Mariano Rajoyri presoen gerturatzearekin hasi daitezela. Hori garrantzitsua da guztiok behar dugun elkarbizitzari ekiteko”.\nZarauzko EH Bildu\n“ETAren amaierarekin, gure herriaren historiaren aro bati amaiera ematen zaio. Herri eta herritar gisara sasoi gogorra izan da eta gatazka politiko eta armatuak mota guztietako sufrimendua sortarazi du alde guztietan. EH Bilduk gogoan hartu nahi ditu sufritu duten eta oraindik ere sufritzen ari diren pertsona guzti-guztiak.\nUrte hauetan guztietan asmatzeak eta akatsak izan ditugu eta horietatik guztietatik asko ikasi dugu. Orain herri gisara urratsak emateko beste abagune bat ireki dela uste dugu. Baliatu dezagun aukera hau elkarbizitzan eta justizia sozialean sakontzen jarraitzeko.\nOraindik ere, bakerik eta askatasunik gabeko herria da gurea eta EH Bilduk hori eraldatzeko bidean lanean jarraituko du etenik gabe eta lortu arte”.\nGloria Vazquez (Zarauzko PSE-EEko kide eta Jose Luis Lopez de Lacalle elkarte sozialistako idazkari nagusia)\n“ETAk bere desegitea iragarri duela eta, Zarauzko sozialistok gure maitasuna agertu nahi diegu terrorismoaren biktima guztiei. Gure oroitzapena eta elkartasuna haiekin daude, eta, bereziki, eraildako Zarauzko 16 bizilagunekin. ETArekin bukatu dugu, baina eragin zigun izuaren ondorioek oraindik jarraitzen dute. Asko dira, gehiegi, hil, zauritu, bahitu eta erbesteratutako gure herritarrak, lagunak eta familiakoak; ahaztu gabe estortsionatuak, mehatxatuak… Pozten gaitu ETAren desegiteak, baina ospakizunik gabeko eta tristura handiko poztasuna da.\nTerrorismoa garaitu dugu ordainik gabe. ETA historiara pasatuko da 800 pertsona erail zituen talde terrorista bat bezala, bere ideiak inposatzeko 50 urtez biolentzia, sufrimendua eta txantaia egin ziona gizarte oso bati, eta, azkenean, dememokraziak menderatu duena. Mina besterik eragin ez duen biolentzia izan da. ETAk bere proiektu politikoekin bat egiten ez zituenak hil ditu, pentsatzeagatik hil du; eta hori ezin dugu inoiz ahaztu, gertatutakoa ezagutzea, oroitzea eta deslegitimizatzea baita berriz ez gertatzeko modurik onena.\nTerrorismoa deslegitimizatzeko beharraz gain, zintzilik dugu biktimez arduratzea eta gazteak nahiz helduak balio demokratikoetan eta giza balioetan heztea. Ezin dugu ahaztu nazionalismo erradikalean kokatutako gizartearen zati batek ETArekin kolaboratu duela eta babes politikoa eman diola, eta sektore horrek duen gorrotoa desintoxikatu behar du eta erailtzea injustua izan zela eta ez zuela inoiz ere gertatu behar aitortu behar du.\nTerrorismoaren biktimei eskertu behar diegu izan duten erabateko aldarte demokratikoa eta eskuzabaltasuna. Haiek erakusten digute etorkizun baketsu bat lotzeko jarraitu beharreko bidea. Memoria, egia eta justizia zor diegu”.\nZarauzko Eusko Alkartasuna\n“Gauzatu den ETAren desegitea egunez egun, pasa diren 40 urte luzeegi hauetan Euskal Herriko gizartearen gehiengoak amestu dugun une historikoa zorionez heldu da. Kanbon ETAren bizitza luze eta ankerra amaitu da.\nGaur, orain arte bezala, biktima guztiak eta oinaze oro gogoan ditugu. Hamarkada luzeetan sortutako oinazea ez da berehalakoan desagertuko baina gaur ziur dakigu ez dela berriro errepikatuko eta oinarri hori guztiok barnebilduko gaituen elkarbizitza eraikitzeko erabiliko dugu.\nGaur pendiente ditugun gaiak gogoratu behar ditugu ere. Batetik, gatazkaren ondorioei erantzuna eman behar diegulako eta bestetik, gatazka politikoa ez delako amaitu.\nGarai berri honekin batera preso, exiliatu eta deportatuei salbuespeneko neurriak aplikatzen jarraitzeko aitzakiak amaitu dira ere eta pertsona hauen eskubideak bermatu behar dira.\nGarai berri honetan ere, ETArekin zerikusia ez duen gatazka politikoari irtenbide demokratikoa eman behar zaio. Bakean eta justizia sozialean oinarritutako Euskal Herri librea izan da beti gure helburu eta bide horretatik jarraituko du lanean Eusko Alkartasunak, normalizazio politikoa lortu arte.\nSoilik bide demokratiko eta baketsuetan oinarritutako eztabaidak eman dezake herri honetan hain beharrezkoak diren ezberdinen arteko akordioak. Eusko Alkartasunak badu bere esperientzia lan horretan sakontzeko eta dudarik gabe ETAren desagerpenak horretan lagunduko du”.\nEneko Etxeberria (Azpeitiko alkatea, EH Bildu)\n“Ez sinestekoa. Ni jaio nintzenean ETA zegoen eta nire bizi guztian zehar ETA ezagutu dut. Orain, bukatu dela jakiteak emozioz betetzen nau, erabaki historiko baten aurrean gaudela nabarmena da. Une batean, herri honetan sufritu eta sufritzen duten guztiez oroituz jabetzen zara garrantziaz eta benetan pausoa erraldoia izan dela, dudarik gabe bake bidean jartzen gaitu. Beraz, erabaki oso egokia eta positiboa dela esango nuke eta herri hau beste egoera eta bide batzuetan jartzeko balioko duela. Bada ere garai, une honetan gertatzen ari diren giza eskubideen urraketekin bukatzeko, presoen etxeratzea aitzakiarik gabe gizarte osoaren aldarrikapena bihurtu behar litzateke, baldin eta benetan giza eskubideetan sinesten badugu. Hala ere, errespetuz eta arretaz ibili beharko gara guztiok. Egia da orria pasatu behar dela baina, orria pasatu aurretik, orria irakurri egin behar da; eta irakurtzeko, errealitatean gertatu zena idatzi behar da.\nHerri zahar honek herri gisa dituen eskubideak aitortuak izatea aspaldiko nahia da. Euskal herritarrak ETAren askoz aurretik ari dira Euskal Herria aitortua izan dadin eskatzen, eskaera historiko bat da euskal herritar belaunaldi askorentzat, eta orain ere eskaera eta nahi horrek hor jarraituko du. Oraindik ere nahi politiko hori hor dagoenez, gauzatzeko estrategiak eta ekimenak egongo dira”.\nAitor Gorrotxategi (EAJren zinegotzia Azpeitian)\n“Albiste ona da ETA desegitea, baina biktima guztiak gogoratu behar ditugu eta guk, bereziki, herrikoak. Denon artean memoria errelatoa egin beharra dago, horrelako talde baten beharrik ez dagoela adosteko.\nEtorkizunari begira, denon artean aurrera egin behar dugu etorkizun baketsua desiratuz, baina pasatu dena ahaztu gabe eta oinarri sendoak errotuz, berriro gerta ez dadin”.\nEkaitz Agirre (Azpeitiko Sorturen kidea)\n“Momentu politiko historiko batean bizi garelako egin du ETAk, beste behin ere, hartu duen erabakiarekin bere ekarpena. Denok berdin baloratuko ez dugun arren, balioa eman behar diegu jarduera armatua alde batera utzi zuenetik ETAk gaur arte eman dituen urratsei. Beti ere Euskal Herriari begira, gatazkaren ondorioen konponbidea edota burujabetza prozesua erraztu eta indartzeko asmoz.\nFrankismoaren hasieratik gaur arte, sufrimendu ugari izan da gure herrian eta kostatuko zaigu hori norabidetzea. Herritar guztiok egin beharko dugu ahalegina bake justu, oso eta iraunkor baten alde. Kontuan izanda, gainera, oraindik sufrimenduak jarraitzen duela, nire laguna bisitatzera joateko bere guraso zaharrek 16 ordu pasatu behar izaten dituzte errepidean. Gatazka politikoa ez zen ETArekin sortu, ETA gatazka zegoelako sortu zen eta zapaldutako herri baten aktibazio itzela ekarri zuen. Beraz, gatazka politikoa ez da amaitu. Herri honetako eskubideek errespetatu gabe jarraitzen dute, herri honek ez du erabakitzeko eskubiderik, zapaldutako herria izaten jarraitzen dugu.\nBaina era berean, orain 60 urte sortu zen herri aktibazio horrek barreiatutako haziak prest daudela iruditzen zait datorren zikloari erantzuteko. Hainbat mugimendu eta dinamikak hori erakusten dute. Herritarren ilusioa puri-purian jartzera doa. Preso eta iheslari politikorik gabeko Euskal Herri demokratiko eta aske baterako oinetakoak aldatu eta bideari ekin diezaiogun, indarrak metatuz eta ezberdinen arteko elkarlana sustatuz”.\nRamon Etxezarreta (PSE-EEren kidea)\n“Herritarren borondatearekin urte luzetan entzungor izan ondoren bere buruaz beste egin behar izan du. Parafernaliaz jantzi nahi izan dira bere agonia eta heriotza, baina umiliagarriak izan dira. Hainbeste urtetan bere gehiegikerien aurrean herritarrak makurrarazten saiatu zena, bere makurrean bihurrituz hil da, demokraziari ez diola beldurrik esanaz.\nBerri pozgarria izan da benetan. Asmatu beharko dute oinordekoei zergatik eta zertarako, zer lortzeko, asesinatzen zuten kontatzen. Eurena izango da argitzearen ardura. Baina esango nuke inork ez diela sinestuko beharrezkoa zelako iraun zuela erakunde armatuak eta beharrezko ez zelako desegin zela euskal gizartean. Zer aldatu zaie? Zer aldatu zaigu? Zer aldatu dute hainbeste erail duten urte hauetan?\nAurrera begira libre izango da nork berea pentsatzea, libre nork berea esatea. Derrigorrezkoa izango da guztiak errespetatzea. Libre izango da aberria nork bere erara maitatzea, libre, bai eta, aberria ez maitatzea ere. Askatasuna praktikatzen ikasi beharko dugu. Zigorrak leundu eta kendu ahal izango dira, baina errua betirakoa izango da, eternoa. Euskaldunon izen ona bezala ia”.\nJabier Altuna (EAJren Azpeitiko Uri Buru Batzarraren burua)\n“Horrelako gertaera historiko bat aztertzeko objektibitatea behar omen da eta gai honetan ni ez naiz batere objektiboa. Eta oso zehatza ere ezin izan, hitz labur hauek erabiliz.\nBerri ona da, dudarik gabe, baina sentimendu kontrajarriak sortzen dizkit. Diktadura baten aurka, herriaren eskubideak defendatzeko sortu zen erakundeak, erailketa gehienak demokrazia garaian gauzatu ditu, eta herritarrak eta herritarron ordezkariak hiltzera iritsi da… Hildako guzti horien eta beren familien sufrimendua, ETAko militannteen sakrifizioa, beren familien sufrimendua, zertarako? Hau dena zertarako? Zer lortu dute? Orain dela 40 urte bide hori hartzera eraman zituztenek, hilerriak eta kartzelak bete dituen estrategia hartzea erabaki zutenek, herriaren izenean herriari kasurik egin ez diotenek ez al diote herriari azalpenik zor?\nEgin duten barkamen eskaera hori ez zait inondik inora nahikoa iruditzen. Zeintzuk dira hiltzea merezi izan zutenak eta zeintzuk ez? GALek (eta norbaitek ardura hau hartu behar zuen aspaldi) egunen batean esaten badigu Lasa eta Zabala erailtzea konfliktoaren ondorio bat izan zela eta, beraz, barkamenik eskatu beharrik ez dutela, eta Juan Carlos Goenarena, berriz, sentitzen dutela, onartuko al dugu? Nik ez behintzat. Miguel Angel Blanco, Yoyes, Inaxio Uria gerra garbia, eta Lasa eta Zabala, Segundo Marey gerra zikina?\nOndorioak hor daude, hilerrietan eta kartzeletan. Bakoitzak bere mina du, eta gorrotoa kasu askotan. Zoritxarrez, hilerrietan daudenek ez dute konponbiderik; espetxe politikak, bai. Iraganari edo etorkizuneko elkarbizitzari emango diogu garrantzia handiagoa? Ez da erraza, ez motza izango. Uste dut Bernardo Atxaga izan dela gizartea adiskidea lortzeko bi belaunaldi beharko direla esan duena. Ez dakit bat, bi, edo hiru izango diren. Oraindik Gerra Zibileko zauriak itxi gabe ditugu…\nJoan den astean, Juan Carlos Garcia Goenaren alaba etorri zitzaigun ikastetxera bere testigantza ematera. Entzuten ari ziren Batzilergoko lehen mailako ikasleek 10 urte zituzten ETAk armak utzi zituela adierazi zuenean. Gaurko gazteek, orokorrean, ez daukate ideiarik herri honetan zer gertatu den, gauzak nola izan diren, eta jakin behar dute.\nEtorkizuneko elkarbizitzak egia izan beharko du oinarri, bestela ez da benetakoa izango”.\nArritxu Marañon (PSE-EEren zinegotzia Zumaian)\n“Nire partetik, gaurko eguna biktimak gogoratzeko izan da, bereziki Zumaiakoak. Behin eta berriro esan behar da hilketek ez zutela inolako zentzurik izan. ETAk gaur azken itxiera jarri dio 50 urteko historia beltzari, baina nik esango nuke ETA 2011n bukatu zela. Orduan demokraziak irabazi zuen, zuzenbide estatuak. ETAk hiltzeari utzi zion ezin zuelako gehiago. ETAk ez du bere jardunaren kritikarik egin, ez die barkamenik eskatu biktima guztiei. Baina horrek, egia esan, ez nau batere harritu. Dena den, esan dezaket pozik nagoela, eta ni bezala euskal gizarte osoa.\nNik uste dut 2011tik ari garela lanean, gizarte honetan benetako elkarbizitza lortzeko. Eta uste dut asko aurreratu dugula eta bide horretatik jarraituko dugula. Badaude garrantzia handia duten zenbait gai baina, bat aipatzearren, gertatutakoaren egiazko kontakizuna landu behar da. Hor ezin diogu tarterik utzi itxuragabetzeari, manipulazioari. Terrorismoa bere larruan sufritu zutenentzat funtsezkoa da hori. Baina, orohar, uste dut bidea ari garela egiten”.\nAlex Oliden (EH Bilduren zinegotzia Zumaian)\n“Gaurko egunak izugarrizko poza eragin dit, duela zazpi urte ETAk jardun armatua gelditu zuenean bezalaxe. Uste dut gaurko iragarpena aurrerapauso lojikoa dela, eta uste dut ekintza sinboliko hutsa baino zerbait gehiago dela.\nDuela zazpi urte ETAk jardun armatua uztea erabaki zuenean pentsatu nuen indar sozialak askatzeko balioko zuela. Nire iritziz, jardun armatua balazta bat zen, gehiegi baldintzatzen zuen gizartean egin zitekeen ibilbidea. Nik uste dut pauso honek lagunduko duela indar sozial horiek askatzen, bilakaera berri bat bilatzeko aukera emango duela, erronka handiak baitauzkagu aurrean herri modura. Konponbide zaharrek ez dute balio. Herrian, behetik gora lortutako adostasun zabalak behar dira dinamika berri bat martxan jartzeko. Agian, nahi baino denbora gehiago eskatzen du, baina hori da aurrera begirako bide bakarra. Bestalde, lehenbailehen askatu beharreko korapiloa da presoen egoera. Horrek bai duela presa”.\nEdurne Egaña (EAJren Zumaiako Uri Buru Batzarraren burua)\n“ETAren desegiteak sentimendu kontrajarriak sortu dizkit. Alde batetik poza sentitu dut. Hainbeste urtetan eskatu eta itxaron izan dugun ETA-ren desagerpena behingoz egi bihurtu delako poza. Bestaldetik tristura ere sentitu dut. Bizi izan ditugun egoera gogor eta mingarriak, eta batez ere Zumaian bizi izan ditugunak, berpiztu egin zaizkit eta haiek eragindako zauri sakonen ziztada sentitu dut. ETAren biktima guztiak datozkit burura, alde batekoak zein bestekoak; denak bai dira ETA-ren biktimak. Eta haien oroimenarekin; alferrik galdutako bizitzen eta izandako nekearen eta miñaren tristura sentitu dut.\nAurrera begira indarkeriak utzitako zauri sakon horiek sendatu eta pendiente dugun bizikidetza lortzeko gai izan gaitezela espero dut. Galduta dugun elkarrenganako konfidantza berreskuratu eta beradizkidetzea josteko beharrezko zintzotasuna eta eskuzabaltasuna izateko gaitasuna izan eta belaunaldi berriei oroimenaren transmisio zintzo eta zuzena egiten jakin eta bakearen balioa irakasten asmatzeko gaitasuna izatea espero dut”.\nJose Manuel Castillo (Zumaiako Iparra gazte mugimenduren kidea)\n“Ikuspegi politiko batetik ikusita, argi dago gaurko egunak garrantzia berezia duela. Gaur, ofizialki aro bat itxi baita Euskal Herrian, 60ko hamarkadan hasi eta 2011ra arte herri honen egoera politiko-soziala guztiz markatu duen borroka armatuaren aroa. Pertsonalki, ordea, ez diot garrantzi berezirik ematen. Kontuan izan, ETAk bere jardun armatua uzten zuela iragarri zuenean, 16 urte eskas nituela. Badakit generazio zaharragoentzako borroka eta erresistentzia erreferente izan dela hamarkada luzez ETA, baita ere, sufrimendu eta injustizia ugariren erruduna. Dena den, uste dut gazteriaren artean ETA ez dela izan azken urteetan lehentasunezko aktore politiko bat. Are gehiago, bere funtzio politikoa herri honetan duela hamarkada batzuk iraungi zela uste dut.\nBalorazioari dagokionez, lehenik eta behin, nire errespetua erakutsi nahiko nien hamarkada luzez espainiar erregimenaren aurka borrokan jardun duten hainbat eta hainbat euskaldunei. Baina, uste dut egungo gazteria ez dela politizatzen ari 1970eko edota 1980ko hamarkadetako askapen nazionaleko borroka gordinea;, aitzitik, gazteria 2008an lehertu zen krisi ekonomiko kapitalistaren testuinguruan ari da politizatzen. Horregatik, pertsonalki, uste dut ezker “iraultzaile” edota emantzipatzailearen ikuspegi batetik behintzat, ETAk argitaratutako azken komunikatuen hainbat aspektu gogor kritikatu behar direla. Alde batetik, ETAk bere jardun armatua uztearekin ez da bakea iristen Euskal Herrira. Klase zapalkuntza areagotzen ari den honetan, sistema kapitalistak sortutako biolentzia estrukturala gero eta nabariagoa da: etxe kaleratzeak, murrizketak, emakume erahilak, gerra inperialistak, hezkuntza erreforma pribatizatzaileak, marjinazio estrukturala, Auzitegi Nazionaleko epaiketa fartsak… Hauei guztiei erreferentzia oso gutxi entzungo dugu egunotan, bakea hitza desitxuratzen ari dela uste dut. Egun, borrokarako (ez ulertu borroka armatu moldean izan behar duenik borroka politikoa) inoiz baino arrazoi gehiago ditugu eta gazteriaren sektore bat honetaz konturatu da. Ezen aktore politikok, ETAk barne, uste dut ez duela eskubiderik egungo gazte zein langileriari borrokarako ateak ixteko.\nEsan bezala, uste dut sistema kapitalista eta patriarkalak eragindako injustiziak areagotzen ari direla, eta horren isla dira Zumaian maiatzak 1 honetan kalera atera ziren langile klaseko sektore ezberdinak: feministak, ikasleak, gazteak, Astilleros Balenciagako langileak, pentsiodunak… Beraz, gaurkoa, egun bat gehiago da niretzat, gaur langile klasea politikoki artikulatzen eta langile botere bat sortzen jarraitzeko eguna da. Benetan, sistema kapitalistak, espainiar Estatua honen tresna zuzen gisa ulertuz, eragiten dituen esplotazio eta zapalkuntza forma oro gainditu nahi baditugu, langileen arteko elkartasun sareak sustatzen jarraitzea da gure helburua. Nire partetik, eta gazte militante gisa, gazteriaren papera hor kokatzen dut. Ezin gaitezke galdu Kanboko jauregiko korridore distiratsuetan, iraganeko etapa bat itxi da gaur. Baina, oraindik ere, etorkizun komunitario, justu eta gizatiarrago irabazteko dugu eta horretan lanean jarraitzea da nire hautua”.\n“Gaurkoa egin beharreko pauso bat izan da. Duela urte batzuk idatzitako gidoian zegoen. Alde bakarreko gidoia izan da, beste aldeak ez duelako berea bete. Lehenago egin balitz hobe, baina ez da erraztasunik egon. 2011n hartu zuen ETAk erabaki nagusia, emotiboena. Gaurkoa desagertze ofiziala da, eta denok pozik egotekoa da, gatazkaren muina konpontzeko pausoak ematen lagunduko duelako. Gatazkaren sintomarik bortitzena desagertu da, baina gatazkak hor segitzen du.\nGatazkaren ondoriok hor daude eta arreta jarri behar zaie. Epe motzean, lehentasuna dute biktima guztien erreparazioak eta presoen sakabanaketak. Epe ertain-luzera begira, gatazkaren arrazoiak konpontzeko erabakitzeko eskubidea da irtenbidea. Bestetik, uste dut berritu beharko ditugula orain arte fosildutako automatismo asko. Denok dauzkagu eroritako zubiak, bai politikan, bai bizitza pertsonalean. Horiek konpondu egin behar dira, eta horretarako denok dauzkagun aurreiritziak deseraiki behar dira. Garai berriak hizkuntza berria, jarrera berria, adostasun berria eskatzen ditu, eta lan hori daukagu aurretik”.\nXabier Garmendia (EAJren zinegotzi ohia Zumaian)\n“Gaurko egunak orain urtebekoarekin desberditansunik ez du, ez ta gehiegi ere orain hamar urtekoarekin, niri dagokidanez. Garrantzi gehiegi eman izan zaio borroka armatuaren gaiari, sakoneko arazoak herriaren izenean gutxiengo batek proiektu politiko bat inposatzeko asmoa eta herri honekiko atzerriko inposaketa asmoak izan direnean, eta asmo horiek berdin jarraitzen dute, nire ustez. Herri borondatea eta ideiak ezin dira inposatu, ez bertatik ez kanpotik, eta gatazka honek tinko dirau oraindik, borroka armatua aurreko helburuetarako tresna huts bat delarik, honegatik uste dut sakonean gauzak gehiegi ez direla aldatu.\nAurrera begira, gure herri honek bere buruaren jabe izateko, zintzotasunez eta arduraz elkarlanean hasteko beharra nabaria da, orain hamar urte zen bezalaxe. Tamalez, herri honetako politikagintza kutsatuegi ikusten dut horrelako zerbait gertatu dadin. Herri bezala hemendik 50 edo 100 urtera zer izan nahi dugun zintzoki eztabaidatzeko ez asmo, ez gogorik, ez imintziorik ez dut ikusten, eta honek galbidera eramango gaituen beldurra dut. Zintzotasunez esanda, ez dut uste gure herriaren egoera hobetuko denik denok seriotasun gehiagorekin hartzen ez badugu etorkizunak ekarriko diguna, eta hau zaila ikusten dut orain arteko erakunde politikoak bizirik dirauten bitartean”.\nJuanjo Alvarez (katedraduna)\n“Objektiboki, albiste ona da ETAk bere zikloaren amaiera iragartzea, ETA desagertzea euskal herritar gehienen gogoa zelako; azken agiriko testuan erabilitako idazkeraz, ziurrenik ekidiezina izan da, baina ausardia gehiago nahiko nukeen, zintzoki onartzea nazioaren eraikuntza ezin dela inoiz oinarritu indarkeriaren erabileran, baizik eta indar metaketan eta gizarteko adostasun zabalean.\nLehenik eta behin, bidegabekeriaz indarrean egon diren salbuespenezko zigor eta espetxe legediari eusteko premisa bertan behera gelditu da; bigarrenik, bake prozesuaz ezagutzen duguna gure esku gelditu da orain, herritarron esku: elkarrekin bizitzeko gai izan behar dugu, aniztasunean bat eginik, gure egitasmo sozial eta politikoak defenditu politika eginez eta soilik politika eginez. Eta, oraindik goiz den arren, iraganeko tabu zaharrak gainditu behar ditugu, abertzaleen arteko akordioetan aurrera egin, inor baztertu gabe baina, aldi berean, gure izaera anitza eta naziotzat errekonozitua izateko daukagun gogoa indartzeko”.\nJoseba Ossa (Elkarriren kide izandakoa)\n“Egun ederra izan da. Historikoa. Beranduegi etorri da, baina tira, ongi etorria izan dadila. Askoz gehiago poztu ninduen Lizarra-Garaziko garai hark. Askoz ederragoa litzatekeen orduko akordio zabal eta indar-metaketarekin iritsi izan balitz behin betiko desagertzea. Baina tira. Izan bedi ongi etorria!\nAskok kritikatu dute eszenifikazioaren kontua. Eta ulertzekoa da. Baina esango nuke beharrezkoa zela halako zerbait egitea. Norbanakoen heriotzaren ondoren hileta ospakizunak egiten ditugun bezalaxe, hemen dolu-prozesu kolektibo bat bizi izan dugu, eta prozesu horren dolua ondo bizitzeko erritual moduko ekitaldiak behar ditugu. Xehetasun batzuk gorabehera, nik uste dut bete-betean asmatu dutela prozesu honen amaiera antolatu dutenek. Bejondeiela! Eskertzeko moduko lana egin dutela esango nuke.\nEta ia bizitza osoa borroka armatua kritikatuz eta hari aurre eginez igaro badut ere, haren ondorioak sufritu baditut ere, onartu beharra daukat une honetan, zurrunbilo mediatikoaren erdian, galdera eta kezka hau ere sortzen zaidala: ETAren historia, oro har, desastre bat izan bada ere, ez al dugu ezer esan behar testuinguruaren inguruan? Zein baldintzatan eta nola sortu zen? Frankismoaren diktadura gogor baten testuinguruan, gerra zibil basati baten ondoren, askatasun eta justizia sozialik gabeko egoera larri batean. ETAk eragindakoa izugarria da, eta ez dauka justifikaziorik (800dik gora hildako, milaka mehatxatu, milaka familia hautsi…). Izugarria. Hala ere, bere testuinguruan jarrita, esango nuke ETAko kideak ‘indarkeria ikasleak’ besterik ez direla izan, indarkeriaren monopolizatzaile handien alboan, eta hasierakoek, bederen, ideal eder batzuen alde borrokatu zirela.\nEta badaezpada ere berriro esango dut: testuinguruan jartze hori ez da borroka armatua justifikatzeko, historia hobeto ulertzeko baizik. Bereziki gazteengatik diot hori. Izan ere, oso urrun ikusten ditut gaurko gazteak kontu hauetatik, eta ikuspegi osoa izan nahi badugu, ezin dugu testuingurua albo batera utzi, frankismoa existitu ez balitz bezala. Eskolan euskaraz ikastea ‘betidaniko’ kontua balitz bezala, hauteskundeetan botoa ematea betiko kontua balitz bezala, ikurrina lasai erabiltzea beti baimendua izan balitz bezala. Pertsonon memoria ahula da. Azkar uzten ditu atzean kontu desatseginak. Baina ahanztura horrek beste injustizia bat eragin dezake. Eta hori ere kalterako izango litzatekeelakoan nago.\nAurrera begira, hasteko, elementu distortsionante bat gutxiago izango dugu herri honetan. Horrek zertxobait erraztu beharko luke aurrera egiteko pausuak. Bereziki presoen hurbilketaren gaian. Baita milaka pertsonaren sufrimendua arintzeko bidean ere. Horra hor bi erronka garrantzitsu epe labur-ertainean.\nBestetik, espero dut pixka bat erraztea Euskal Herriak behar-beharrezkoa duen elkar ulertze eta elkarlana. Lizarra-Garazikoaren antzeko zerbaitekin amesten dut. Familia txikia gara, arazo handi eta zail bat daukagu aurrean, eta ezin ditugu indarrak alferrik galdu geure arteko borroka partikularretan eta alderdikerietan.\nKataluniako kasuak erakutsi duen bezala, Espainiako gobernuak botere handia du, eta kultura demokratiko eskasa. Beraz, prest dago indarra eta indarkeria erabiltzeko bere arerioen aurka. Alde horretatik, epe labur eta ertainean ez daukat itxaropen handirik burujabetzaren bideari dagokionez.\nBaina bizitza hori baino askoz zabalagoa eta konplexuagoa da, eta arazo eta erronka berri asko ditugu jadanik esku artean. Adibidez, indarkeria politikoaren desagerpenak ageriago utzi duen beste basakeria bat: hainbeste gizonek emakumeen aurka erabilitako indarkeria, Iruñako bortxaketa basatia, etab. Bazen garaia gai horiei dagokien garrantzia emateko.\nEta are gehiago esango nuke: feminismoan, ekologismoan, mundu mailako desoreka ekonomiko, politiko, militar eta abarrean erronka handiak ditugun bezala, ezin dugu ahaztu zenbat sufrimendu eta heriotza eragiten duen gaur egun depresioak, antsietateak, bakardadeak eta bizitzako arazo sakonen aurrean dagoen hutsuneak. Agian gure gizarte (ekonomikoki) aberats eta teknologikoetan bizitzen ari garen tragediarik handiena, heriotza eta sufrimendu gehien eragiten ari dena, isilean eta oharkabean gertatzen ari da. Komunikabideak eta gizartea beste arazo batzuetan katramilatuta dabiltzan bitartean.\nBaina tira, hori beste upeleko sagardoa da. Poztu gaitezen aurrera emandako pausoaz, bakearen bidean egindako urrats garrantzitsu honetaz”.\nJabier Zubizarreta (Azkoitiko alkatea, EAJ)\n“Beldurrez inor biziko ez den herria nahi dut. Ideologia politikoengatik pertsonak juzkatzen ez diren herri bat. Elkarbizitza eta giza eskubideak ezeren gainetik babesten dituen herri bat. Hori da nire esperantza eta horren alde egingo dut lan. Tamalez, hamarkadetako zauriak ez dira egun batetik bestera ixten eta guztion ardura izango da herri honi normaltasuna bueltatzea. Horretan, adiskidetasunak baino lehen adostasunak bilatu behar ditugu”.\nXabin Juaristi (Azkoitiko Sareren kidea eta preso ohia)\n“ETAren desegite ekimenak konponbideari eta bakerako ibilbideari ekarpen sendoa egiten dien ustea dut.\nEkimenak bi adierazpen garrantzitsu elkarlotzen ditu: batetik, eragindako kaltearen aitortzarena, inolako aurrekaririk gabea erakundearen ibilbidean; eta, bestetik, desegite adierazpena, nazioarteko komunitatearen egiaztatzeaz lagundua\nAkaso, ekimen hau zuzenean bizi izanak ez digu duen garrantzia politikoaz jabetzen uzten. Baina denboraren lerroak historia garaikideko gertakari garrantzitsuenen artean kokatuko du, duda izpirik gabe.\nKonponbiderako eta bakerako aurrekaririk gabeko aukera dugu aurrez aurre. Zentzu honetan, euskal presoen auziari irtenbidea emateak inoiz baino presenteago egon behar du, aukera hau hauspotzen jarraitu nahi badugu behintzat. Besteak beste, presoei irtenbidea eman ahal izateko, espetxe politikaren desegitea da orain lortu beharrekoa. Eta bultzada hau, norbanako, eragile eta instituzioek, geure gain hartu beharrekoa da”.\nIraitz Otaño (EH Bilduren zinegotzia Azkoitian)\n“Beharrezkoa zen pauso hau gure herrian bakea eraikitzen bidea egiteko. Urteetan Euskal Herriko jendarteak egindako lanak ekarri digu azkenean emaitza. ETAk ziklo bati amaiera eman dio eta denon ardura da etorriko den ziklo berriaren mailan egotea. Une historiko honek irekitzen dizkigun aukera berrietaz baliatu behar gara Euskal Herri hobe baten alde lanean jarraitzeko.\nHemendik aurrera egiteko asko izango dugula uste dut. Alde batetik, ETAren amaierarekin ez dago aitzakiarik euskal preso politikoak etxeratzeko eta hau ezin dugu utzi alde batera, ezta denbora pasatzen ere. Bestalde, urte hauetan mota guztietako biolentzia pairatu duten biktima guztien aitortza ezinbestekotzat ikusten dut Euskal Herrian benetako bake sendo bat eraiki nahi baldin badugu”.\nAsier Altuna (Azkoitiko Sorturen kidea eta preso ohia)\n“ETAk 2011n Aieteko adierazpenaren ostean eman zuen jarduera armatuaren amaiera. Orduztik, bere gain hartutako ardura guztiak betetzen joan da, oztopoz beteriko bidean. Kontuan izan behar da aldebakarreko erabakia izan dela. ETAk egindako kaltea ere aitortu zuen. Zalantzarik gabe, ETAren agiria eta Kanbon bizitakoa berri pozgarriak dira, nahiz eta batzuek triste eta haserre jaso duten notizia.\nEspainiaren eta Euskal Herriaren arteko gatazka politikoa ETAren aurretik dator, eta egoera berri honetan, nire ustez, are gehiago azaleratuko da. Espainiatik ez dator gure herriarentzako soluziorik.\nGatazkaren ondorioei aterabide bat ematea dagokigu eta orain lehentasuna euskal preso eta iheslari politikoen aferari irtenbidea ematea da. Hurrengo hilabete eta urteetan guztion artean egin beharreko lana dugu. Baita biktima guztien aitortza ere. Aurrera begira, Euskal Herriaren erabakitze eskubidea izango da euskaldunon beste erronka. Katalanek bezala, guk ere gure prozesu independentista abian jartzea, herritarren gehiengoak horrela nahi badu. Gure herrian etapa berri bat zabaltzera doa”.\nNika Lertxundi (Getariako alkatea, EH Bildu)\n“ETA ren amaiera berri pozgarria izan da neretzat. Azken hamarkadetan Euskal Herrian izandako egoerak alde guztiei eta bereziki gure herriari sufrimendu handia ekarri dio.\nOrain, gertatutako guztia, eta guztia azpimarratu nahi dut, ahaztu gabe aurrera begiratzeko eta etorkizuna demokrazian, giza eskubideetan eta justizia sozialean oinarrituta eraikitzeko garaia da. Oraindik lan asko dugu alde guztiok egiteko: biktima guztien errekonozimendua eta erreparazioa, espetxe politikaren aldaketa, herriari erabakitzeko eskubidea ematea onartzea…\nEuskal Herriak benetako bakea eta askatasuna behar ditu, eta hori lortzea denon eginbeharra izango da, era baketsu batean eta hitzei indarra eta protagonismoa emanez”.\nHaritz Alberdi (Getariako Eskubide Sozialen Kartako kidea)\n“Gatazkari soluzio justu bat emateko Aieteko Nazioarteko Konferentziak bide bat markatu zuen, eta ordutik hona alde batek eskatu zitzaion guztia bete du: borroka armatuaren bukaera, armagabetzea eta, azkenik, bere bukaera. Niretzat, esperotako albistea izan da, logikoa, eta ausarta ere bai, ikusita beste aldeak zenbat oztopo jarri dituen herri honek hainbeste amesten duen bakea oztopatzeko. Aipatu eta goraipatu nahiko nuke, bakearen alde nazioarteko pertsona eta erakunde desberdinek jokatu duten papera, eta bereziki, jendarte zibilaren inplikazioa. Zoriontzekoa, benetan.\nBenetako bakea lortu nahi badugu, ezinbestean gatazkaren ondorioak gainditu egin behar dira: preso eta iheslari guztien etxeratzea, jasan dugunaren aitortza eta erreparazioa, eta desmilitarizazioa. Baita, eta derrigorrez, behingoz estatuek herri bezala dagozkigun eskubide nazionalak errespeta ditzatela ere, nire ustez hori baita gatazka politikoaren oinarria. Egoera berri honek Euskal Herrian demokrazia eta bakea lortzeko beharrezkoak izango diren herritarren arteko konplizitate eta konpromiso berriak eraikitzen lagunduko du. Konbentzituta nago gurean ere askatasunaren eta bakearen aldeko tsunami berri bat sortuko dela”.\nAitor Urresti (EAJren zinegotzia Getarian)\n“Gazi-gozoa izan da niretzako. Ia 60 urteren ondoren, etapa beltz honen amaiera iritsi da. Baina ezin dut ezkutatu nire etsipena, esperantza neukan amaierak beste tonu bat izango zuela, baina ez da horrela izan. Hainbeste urtetan sorturiko minaren gaitzespena eta biktimekiko aitortza falta izan dela iruditzen zait, autokritika beharrezkoa dela, onartzea euskal gizarteari urtetan eragin dion kaltea. Nire ustez, gizarteari zor dio, eta zorretan geratuko dela dirudi.\nHemendik aurrera, ETAren mamu hori gabe, ‘motxila’ izugarria kentzen dugu gainetik. Eta pozgarria izango da etorriko diren belaunaldi berriek ez dutela jasango biolentzia hori, beldurra… zatituriko gizarte bat. Baina hau ez da ETAren desegitearekin amaitzen. Ezagutarazten jarraitu behar da, hirstoria ezin da ahaztu, eta nahiz eta jasan ez, ezagutu behar dute belaunaldi berriek ere. Oraindik lan asko dago egiteko, kapitulu bat itxi baita, baina liburu osoa dago idazteko, gizarte guztiak konpartituko duen errelato bat idazteko, gizarteko hausturak josteko baliagarria izango den errelatoa. Beraz, justizia, erreparazioa eta aitortza oinarri hartuta memoria bat sortu behar dugu, etorkizun argitsu bat izateko”.\nMikel Arregi (EH Bilduren zinegotzia Zestoan)\n“Zalantzarik gabe, berri oso baikorra izan da eta euskal gizartearen gehiengo handi batek horrela hartu duela esango nuke. Aurreko astean ETAk argitaratu zuen idatzian egindako autokritika eta eragindako minaren aitorpena ere oso kontuan hartzekoak dira, nahiz eta eragile politiko asko aitorpen hori gutxiesten saiatu diren. Eta hau da benetan penagarria, klase politiko oso hipokrita daukagu eta norberak egiten ez duena besteari eskatzeko joera da nagusi.\nHemendik aurrera, bizikidetza eta normalizazio politikoan jarri beharko genituzke gure indarrak. ETAk eragindako sufrimenduaz gain, estatuak eragindako eta aitortu gabeko sufrimendu asko dago. Presoen dispertsioak eragindako biktimak, milaka torturatu, gerra zikinak eta estatuaren indar polizialek eragindako hildakoak… Min guzti hau eragin dutenek ere egindakoa aitortuko balukete askoz errazagoa litzateke; baina, zoritxarrez, zenbait alderdik alde bateko biktimen mina ezker abertzalea politikoki zigortzeko erabili nahi dute, eta tamalez, jarrera horrek bizikidetza zaildu egiten du. Kuriosoa eta esanguratsua izan da, baina bizi osoa ETAri desegiteko eskatzen egon direnak ETA desegin denean inoiz baino haserretuago daudela dirudi. Iparraldean eragile politiko ezberdinen artean lortu duten adostasunaren antzeko zerbait lortu beharko genuke Hegoaldean ere”.\nXebero Agirretxe (Errezilgo alkatea, EH Bildu)\n“Balorazioa oso baikorra da. Borroka armatuaren bukaeraren eta armagabetzearen ondoren, azken hillabete hauetan euskal gizarteak ilusioz beteta espero zuen une historikoa.\nAurrera begira, lan asko dago egiteko Bergizarteratzea, bakea, biktima guztiak, erreparazioa… ETA desagertu da, baina gatazka ez da amaitu eta gatazka horren ondorioz oraindik preso eta iheslariak hor dauzkagu. Gertu behar ditugu, etxean behar ditugu, denok batera Euskal Herri aske eta independente baten alde borrokatzeko”.\nNekane Zinkuneg i (EH Bilduren zinegotzia Errezilen)\n“Uste dut garrantzitsua izan dela. Agiri argia plazaratu du desagertu egin dela adierazteko, zalantzarako aukerarik utzi gabe. Hala ere, gatazkaren hasiera eta amaiera ez daude ETAren sorreraren eta desegitearen arabera. Beraz, horretan tematu direnek haien ardurari heldu beharko liokete. Eta herri honek pairatzen dituen gainerako indarkeriek ere desagertu behar dute. Are gehiago, ETAk egindako mina aitortu eta biktimekiko errespetua erakutsi duenean.\nHasteko, gatazkaren ondorioei konponbidea eman behar zaie. Elkarbizitzan aurrerapausoak eman behar dira, inor baztertu gabe. Errepresaliatu politikoen egoera alda dadin, gradualki bada ere, gerturatzen eta etxeratzen joan daitezen. Eta, horrez gain, salbuespen neurriak gainditu eta herritarron eskubideak bermatzeko agertokia eraiki behar da, horretara begirako lana egin beharko lukete pentsamolde guztietako mugimendu sozial eta politikoek elkarlanean”.\nMari Karmen Arregi (Aizarnazabalgo alkatea, EH Bildu)\n“Balorazio positiboa egiten dut. Herri honek, gatazka politikoaren ondorioz, sufrimendu eta min asko jaso du alde guztietatik. Erabaki hau bakerako pauso haundi bat izango da, alde denok elkarlanean aurrera egiten badugu.\nAurrera begira, bakearen eta askatasunaren alde lanean jarraitzea izango da gure helburua. Pausoak eman badira ere, helburua betetzeko baitago oraindik”.\nJose Angel Zaldua (Orioko alkatea, EAJ)\n“Ondo iruditzen zait, horren zain geudela denbora da. 2011n esan zuten ez zutela atentaturik egingo, eta disoluzioaren zain geuden. Euskal Herri guztiak eskatzen zion desegiteko, ez zuen zentzurik jarraitzeak. Ikuspuntu horretatik ona izan da herriarentzako azken agiria.\nEz dakit biktima guztiekin ikuspuntu bera izango den. Batzuk badaude oraindik hau berandu iritsi dela esaten dutenak. Nire ustez, aurrera begiratu behar dugu, atzera begira ez dugu ezer lortuko. Biktima guztiak erreparatu behar dira, baina positiboki ikusi behar dugu”.\nEmeterio Iribar (EH Bilduren zinegotzia Orion)\nArmagabetzean bezala, ETAren amaiera iragarri den honetan, herritar eta eragile askoren lan isil eta ausarta jarri nahiko nuke balioan. Duela zazpi urte, borroka armatuaren amaiera iragarri zenetik hona, oztopoak besterik ez dira izan prozesu hau modu ordenatuan burutu ahal izateko. Egoera honetara iristeko, ezinbestekoa izan da gizarte zibilaren inplikazioa eta, nahi baino beranduago etorri den arren, pozteko albistea izan da.\nEskubideetan eta demokrazian oinarritutako euskal gizarte bat eraiki nahi badugu, beharrezkoa ikusten dut bukatu den zikloan eragindako sufrimendu guztiak aintzakotzat hartzea, arretaz eta zintzotasunez. Zentzu horretan ez zait iruditzen asko laguntzen dutenik alderdien arteko ika-mikek eta interpelazioek; hobe litzateke zalaparta gutxiagoekin diskrezioz jardungo baginateke.\nAmaitu beharra dago baita ere, sufrimendua eragiten jarraitzen duten egoerekin, presoena bereziki baina baita ere Altsasuko gazteen epaiketa bidegabea baliotzen duten legediekin ere”.


Kontratuak, hitzarmenak eta diru-laguntzak – Baztango Udala\nKontratazio-mahaiak: deialdiak, izendapena eta mahaikideak.\nUdalak egindako kontratuak, barne daudela xedea, zenbatekoak, prozedura, lizitatzaileak eta esleipendunak. (19/2013. legea) Pdf\nEgindako kontratuak aldatzea. (19/2013. legea) Pdf\nEgindako kontratu txikiak, barne daudela zenbatekoak eta esleipendunak. (19/2013. legea) Pdf\nProzedura bakoitzaren bidez esleitu diren kontratuen ehunekoa aurrekontu bolumenean. (19/2013. legea) Pdf\nSinatutako hitzarmenen zerrenda, barne daudela sinatzaileak, xedea hitzarturiko betebehar ekonomikoak. (19/2013. legea) Pdf\nObrak 0-3 urteko haur hezkuntzako zentroetan. Pdf\nARIZKUNGO (BAZTAN) TELLERIAKO BIDEA HOBETZEKO obra. Nafarroako Gobernuak Baztango Udalari zuzeneko diru-laguntza eman dio aipatutako obra egiteko, eta bi aldeek emakida hori arautzeko hitzarmena sinatu dute.\nBAZTANGO UDAL MUSIKA ESKOLA. Nafarroako Gobernuak Baztango Udalari urtero diru-laguntza ematen dio bere funtzionamendurako.\nORONOZKO (BAZTAN) KONTSULTATEGI MEDIKOA BERRITZEKO ETA HANDITZEKO OBRA. Nafarroako Gobernuko Osasunbideak-Nafarroako Osasun Zerbitzuak Baztango Udalari diru-laguntza eman dio aipatutako obra egiteko.\nESKOLA-JANTOKIAK: Hezkuntza Baliabideetako zuzendari nagusiaren azaroaren 27ko 461/2020 Ebazpenaren bidez, baimendutako eskola-jantokietan garraiatu gabeko jankideentzako gastua baimentzen da, eta hitzarmena onartzen da. Herriak: Amaiur, Azpilkueta, Arizkun, Oronoz eta Irurita.\n2020KO HONDAKINEN FUNTSA, ETXEKO HONDAKINEN URTEKO FLUXUA. 1259E/2020 Ebazpena, azaroaren 18koa, Ingurumeneko zuzendari nagusiarena. Baztango Udalari diru-laguntza ematea udal kudeaketako etxeko eta merkataritzako hondakinak kudeatzeko sistemak sustatu eta hobetzeko jarduketetarako gastu arrunt eta inbertsiorako.\n2020 URTEAN TOKIKO ABELTZAINTZA-AZPIEGITURAK HOBETZEA: Nafarroako Gobernuko Nekazaritzako eta Abeltzaintzako zuzendari nagusiak emandako 794/2020 Ebazpenaren bidez dirulaguntza eman zaio udal honi aipatutako proiektua gauzatzeko.


didaktika / didaktikoki\ndidaktiko 1 izond irakaskuntzari, didaktikari dagokiona, helburutzat irakastea duena.\nAsmoa zientifikoa eta didaktikoa da aldi berean, erakusketak artearen historian erabakigarria izan zen garaia adibide zehatzarekin aztertzen duelako eta adibide hori artearen historian orokorra izan zen aldaketa azaltzeko gai delako. Berria - Kultura 2006-04-30\nGainera, pentsatu zuen bere artean, baliabide didaktiko berriren bat ere izan zitekeen hura, eta hobe zuen bazterrak ez gehiago nahastea. Joxerra Garzia «Kurrin-kurrun vitae» - 182. orr.\nBertsolaritzak eta ahozko sorkuntza artistikoek egin behar duten ekarpena ikertzea eta sekuentzia didaktikoak eskaintzea da Elkarteak esku artean duen lanetako bat. J. Garzia / A. Egaña / J. Sarasua «Bat-bateko bertsolaritza» - 71. orr.\nEz da batere onuragarria, ikuspuntu didaktikotik, bi ikuspuntuak batera erabiltzea azalpen bakar batean. Isabel Arrigain «Hizkuntzalaritza orokorreko ikastaroa» - Ferdinand de Saussure - 261. orr.\nEztabaidaren ardatza, iruditzen zaidanez, bere leku naturaletik aterata dago, eta irizpide pedagogiko edo didaktikoek [...] jardun literarioa baldintzatzen dute, literatura baztertu nahi izateraino bere-berea duen plazatik. Anjel Lertxundi «Mentura dugun artean» - 177. orr.\nBeste sei joko didaktiko kaleratu ditu. Berria - Euskal Herria 2004-11-30\nHaurrentzako lantegi didaktikoak antolatu ditu bihartik igandera bitartean Ikastolen Elkarteak. Berria - Kultura 2006-04-12\nKataluniako Ikus-entzunezko Kontseilua 'Com veure la TV' material didaktikoa banatzen ari da ikasturte honetan, doan. Berria - Harian 2005-12-04\nPoesia didaktikoaren aitalehenari. Juan Garzia «Ipuin hautatuak» - Jorge Luis Borges - 159. orr.\nGuk "aho-fitxa" deitu izan dugun unitate didaktiko horietako bat. Andoni Egaña «Hogeita bina» - 65. orr.\nTalde didaktikoa sortu genuen eta azkar zabaldu zen Euskal Herri osoan. Berria - Euskal Herria 2004-04-24\nEz liburu didaktikoak, doktrinako liburuak baizik. - 337. orr.\nOndorengoei dena beren asmoen arabera era didaktikoan antolatzea. Ibon Uribarri «Arrazoimen hutsaren kritika» - Immanuel Kant - 22. orr.\nNire metodo pedagogiko-didaktikoak erabili eta gero inola ere espero ez nuena, ordea, jaso nituen bezalako erantzunak jasotzea zen. Joxerra Garzia «Kurrin-kurrun vitae» - 71. orr.\nCD-Romek, helburu didaktiko-pedagogikoa badute ere, oso modu entretenigarrian ematen dituzte informazioa eta ariketak. Berria - Kultura 2004-10-31\nbaliabide didaktikoak (3); didaktiko bat (7); didaktikoa da (4); didaktikoa emango (3); didaktikoa ere (3); didaktikoa eta (3); erakusketa didaktikoa (4); eta didaktikoa (3); helburu didaktiko (3); helburu didaktikoa (3); joko didaktiko (3); kanpaina didaktikoa (3); kontzertu didaktikoa (5); material didaktiko (5); material didaktikoa (13); material didaktikoaren (3); unitate didaktiko (3); unitate didaktikoa (4); unitate didaktikoak (3); unitate didaktikoaren (5)


Iritsi da 'Baserria'-ren finala | Bizigiro | Berria\nAmalur Arbelaiz. ETB / EZEZAGUNA Tamaina handiagoan ikusi\nEuskal Telebistak baserri giroko reality bat sortu du aurten; harrera beroa izan du, eta udaberrian hasiko dira bigarren denboraldia grabatzen. Igandean, Baserria-ren lehen edizioko finala ikusi ahalko da ETB1en (22:00).\nHamar baserritar eta hamar kaletar elkartu zituzten Baserria saiorako, bikoteka. Hamar bikote horiek bi taldetan aritu dira lehian asteotan: goienetxeatarrak eta bengoetxeatarrak. Aste bakoitzean, bikote batek jaitsi behar izan du kalera. Bi bikote hauek iritsi dira final handira: Amalur Arbelaiz-Xabi Orbegozo eta Gari Lauzirika-Gontzal Viaga. Bikote irabazleak 6.000 euroko saria irabaziko du.\nFinaleko proba ez da samurra izango: «Era guztietako abereak, ibilgailuak eta tresnak erabili beharko dituzte, agerian uzteko baserritar on batek eduki beharreko dohainak dituzten edo ez dituzten», iragarri du Jon Abasolok, programaren zuzendariak.\nBikote finalistetan, Amalur Arbelaiz eta Gari Lauzirika dira baserritarrak, eta epaimahaiak aintzat hartuko du bikotekide kaletarrei nola erakutsi dieten baserriko lanak egiten.\nKlaudio Landak aurkeztu du euskarazko reality-a bederatzi aste hauetan. Ikusle datu onak bereganatu ditu saioak: %4,6ko ikusle kuota batez beste, Araban, Bizkaian eta Gipuzkoan —euskaldunen artean, %11,9koa—. 13-44 urte bitarteko ikusleen artean, ikusle kuota %10,4koa izan da.\nAbasoloren arabera, «apustu arriskutsua» izan da Baserria. «ETB saiatu da euskarazko beste reality batzuekin, baina azkenaldian ez dute ikusle datu onik lortu». Lortutako datuak alde batera utzita, programaren zuzendariak nabarmendu du hartzaile gazteak izan dituztela: «Gehienak 13 eta 30 urte bitartekoak. Garrantzitsua da adin tarte horretan datu onak lortzea, ez baita erraza. Eta garrantzitsua da gazteak euskarazko programak ikustera ohitzea». Abasolok dio Interneteko sare sozialetan ere «mugimendu izugarria» sortu dela.\nLehen denboraldia amaitzeko, hilaren 14an Azken negutegia eztabaida berezia emango du ETB1ek. Lehiakide guztiak elkartuko dituzte bertan, eta orduan jakingo da ikus-entzuleek emandako botoen arabera zein diren baserritar eta kaletar «kutunenak».\nHautaproba abian da\nLehen denboraldiak izan duen harrera ona ikusita, Baserria saioaren bigarren edizioa egingo dute. Maiatz aldera grabatzen hasiko dira, eta dagoeneko ekin diete denboraldi berrirako lehiakideak aurkitzeko lanei. «250 lagun inguruk eman dute izena saioan baserritar edo kaletar modura parte hartzeko», azaldu du Abasolok. Bi bide daude izena emateko: (0034) 620-24 99 88 zenbakira WhatsApp mezu bat bidaliz edo proiektuak@orioprodukzioak.eus helbide elektronikora mezu bat idatzita. «Jendeak ulertu du reality bat dela baina saioaren kontzeptuan errespetu bat dagoela».


Haritzaldek salatu du Belartzan makroguneari onarpena eman diola Udalak : Irutxuloko Hitza\nHaritzaldek salatu duenez, asteazkenean Tokiko Gobernu Batzordeak hasierako onarpena eman zion Belartza Goikoa AÑ.13.1 plan partzialari. 83.894 metro karratuko azaleraren eraikigarritasuna eta jarduera ekonomikoa dituzten erabilerak baimendu dituzte.\nElkartearen arabera, “diskrezio osoz” eta “ahopeka” hartu da erabakia, “Belartzakoak baino interes gutxiagokoak edota inpaktu txikiagokoak” diren puntuen berri ematen duten bitartean, Belartzako lanen inguruan “informaziorik ez, berririk ez eta ezta ere bilkuraren puntu horren bideorik”. Haritzalderen ustez, “iluntasun” hau “ez da kasualitatea”, eta auziari lotutako “irregulartasunak eta legez kontrako erabakiak” ekarri dituzte gogora.\nHaritzalde 2016tik ari da salatzen lanen irregulartasunak eta “legez kanpoko” 130.000 metroko kubikoko lur eta harri pilaketa. 2019ko urrian EAEko Auzitegi Nagusiak “Belartzako material pilaketa desegiteko eta eremua berreskuratzeko” eskatu zion udalari. “Oraindik ez da ezer egin eta bilerak egiteko eskaerari entzungor egiteaz gain, atzetik enpresarekin negoziatzen ari da udala, izkutuko lanketak hasierako onarpena lortu duen Plan Partzial berria ekarriz”.


Ariketa fisikoak ~ Journey-Assist- Bidaia fitness\nHasiera » Bidaia motak » Fitness ibilaldiak\nFitness tour turismo mota nahiko berria da. Bisita horren baitan, hondartzan denbora igarotzea, toki interesgarrietarako txangoak, prestakuntza eta hainbat gai tematiko konbinatu daitezke. Normalean taldeko ibilaldiak izaten dira; Talde batek 15-20 parte-hartzaile ditu, eta horiekin trebakuntza esperientziadun bat (edo prestatzaileen taldea) eta espezializatutako espezialistak aritzen dira: nutrizionistak, psikologoak, kirol medikuak. Ariketa fisikoa ohiko bidaia turistiko batengatik desberdintzen da garapen fisikoan (baita espiritualean) egiten duten lekuan, toki interesgarriei eta ahultasunari buruzko txanda biribilgarria egin ordez.\nZer dira fitness ibilaldiak.\nHorrelako biraren funtsa.\nElikadura fitness ibilaldietan.\nAntzeko gogoko jendearekin komunikazioa.\nErosotasuna eta segurtasuna.\nZer ekarri zurekin fitness tour batean.\nBisitak egiteko lekuak.\nZer dira fitness ibilaldiak\nAriketa fisikoak ez dira opor garaiarekin lotuta. Jakina, gehienak itsasotik gertu pasatzen dira, baina neguan mendira bidaiak antolatzen dira. Eskeini ibilbideak konbinatu eta estuki bideratuta.\nNolabait bideratuta, norabide zehatz bateko klaseak daude. Adibidez, dantza jakin baten azterketa izan daiteke.\nKonbinatutako fitness tour programa zabalagoa eta aberatsagoa da. Bere esparruaren barnean, hainbat fitness motatan murgildu zaitezke, adibidez, luzatzeak, Pilatesak, aerobic-ak, jogging-a eta abar.\nSalneurria girotzeko fitness batzuk oso garestiak dirudite. Hala ere, programa eta horrelako biraren kostuak kostuarekin alderatzean, prezioa justifikatuta dagoela ziurtatu dezakezu. Otorduak, prestakuntza, sukaldaritza ikastaroak, ostatua, tutoreak, opariak eta beste gauza atsegin eta erabilgarri asko normalean bidaiaren prezioan sartzen dira.\nFitness biraren funtsa\nBirako parte-hartzailea kontzientziaren horizonteak zabaldu eta espirituarekin hurbil dauden beste pertsona batzuk ezagutzea bilatzen duen pertsona izan daiteke. Programak konplexutasunaren arabera banatzen dira normalean, horregatik prestakuntza fisikoa arrakastatsua da. Azken finean, denek karga maila egokia lortzen dute: esperientzia duen atleta gurutze gogorra da, hasiberria, adibidez, yoga saio bat.\nOrokorrean, fitness turistak adinekoen (28 urtetik aurrera) pertsona gehiago edo gutxiago helduak dira. Hala ere, badira 20-25 urte bitarteko gazte konpainia osoak ere. Zurekin haurrak har ditzakezu, eta tour administratzaileek zaindu egingo dituzte eskolak jarraitzen duten bitartean.\nParte-hartzaileek trebetasun berriak eskuratzen dituzte, indarra, erresistentzia handitzen dituzte.\nHala ere, horrelako bidaia batek osasun murrizketak ere dakartza. Izan ere, adibidez, bizkarrezurreko eta barneko organoetako hainbat gaixotasunetan erabilgarria da zenbait motako fitness. Gaixotasun kronikoen erradikitisaren edo larritasunen kasuan, lehenik eta behin, zure medikuaren laguntzarekin koordinatu beharko zenuke.\nFitness tour programa batek, definizioz, prestakuntza biltzen du. Jogging, luzatze, body flex, yoga eta beste hainbat aukera izan daitezke, go-go dance edo hondartzako boleibola eta futbola barne. Fitness bisitetarako, izaera interesgarria duten leku exotikoak aukeratzen dira. Horri esker, goizean klaseak itsasoko itsasertzean edo gaueko erdialdean oihaneko lautada batean egin daitezke. Kardioterapia tradizionalaren alternatiba mendiko tontorrera igotzea izan daiteke, eta erlaxazio pasiboa izan beharrean meditazioa egin dezakezu. Entrenamendua planifikatuta dago, muskulu talde guztietan karga uniformea emanez, lana eta atsedena txandakatuz.\nElikadura fitness bira batean\nFitness turistek askok parte hartzen dute horrelako ibilaldietan pisua galtzeagatik. Dena den, pisua galtzea edo are hobekuntza fisikoa hobetzea ezinezkoa da dieta orekatua ez badago. Hori dela eta, nutrizionista ohi fitness talde batean lan egiten du. Badaki zehatz-mehatz zein substantziek gozokiak jateko gogoa kentzen duten, eta zeinen estamina handitzen duten. Pisua galtzeko programa desberdinak erabil daitezke eta bezero bakoitzari bere egoerara egokitutako dieta eskaintzen zaio.\nBerde, barazki eta fruitu ugariak direla eta, gorputzak beharrezko bitamina guztiak jasotzen ditu. Entrenamenduetan parte hartzeko energia lortzen da, saturazioa gehiegi elikatu gabe lortzen da.\nAntzeko gogoko jendearekin komunikazioa\nErrazagoa da helburua lortzea egoera zaila duten antzeko sinesmenak eta laguntza duten inguruko pertsonak daudenean. Fitness tour bat aukera ezin hobea da espiritu estua duten pertsonen zirkulua osatzeko. Ezezaguna den ingurunean, beste herrialde batean, balio komunen aurrean, baldintzak sortzen dira beren pentsamenduak eta esperientziak trukatzeko.\nFitness biraren egitarauak komunikatzeko denbora eskaintzen du. Adibidez, suhiltzaileen inguruko afalorduak edo afariak gertu kafetegi atseginetan, ardo festetan, jolasekin topaketak egin daitezke. Komunikazio neurrigabeak bikoteak eratzea dakar, eta askok adiskidetasuna garatzen dute urte askotan.\nErosotasun gunetik ateratzeko, ez da batere beharrezkoa haitzulora joan eta han arroka gainean lo egitea. Nahikoa da ezohiko ingurunean murgiltzea karga bideragarri baina nahiko biziarekin.\nInklusiboa den sistemari esker, zure helburua kontzentratu dezakezu gauza txikiekin arreta urrundu gabe. Fitness tourreko parte-hartzaileek bilera bat eskaintzen dute, ostatua zenbaki egokien arabera, elikadura egokia antolatzea. Gainerakoan sortzen diren galdera guztiak, komisarioari konponbidea eskatzen zaio.\nSegurtasunari arreta handiz ematen zaio, horregatik, estazio herrialde lasaiak, non giro lasaia eta atzerriko turistarekiko oso adeitsua den jarrera, sasoi gidatuak aukeratzen diren. Ez dira hotelak harrapatu behar. Azpiegitura mediko ona garrantzitsua da. Tourreko parte-hartzaileak istripuen aurrean aseguratuta daude.\nGai hori fitness tourraren antolatzaileak erabakitzen du. Zurekin zer hartu gomendatu dezakezue, bisitaren norabidea, sasoia, herrialdea. Nolanahi ere, honako hau hartu beharko zenuke:\nKirol arropa (hainbat multzo).\nKirol oinetakoak (hainbat bikote).\nKirol jarduerak egiteko mat.\nPerformanceen jarraipena egiteko zaleentzat, moderno batzuk fitness tracker (jardueraren jarraitzailea), eta horrek zenbat pauso zenbatuko ditu, zenbat kaloria erre, loaren kalitatea eta bestelako informazio baliagarria eskainiko du.\nFitness ibilaldiak atzerrian zein herrialdean egiten dira. Hori dela eta, horrelako ibilaldiak ez daude denboraldiari lotuta. Orokorrean, klima hobeak nagusi diren lekuak aukeratzen dira (itsasertza, basoa ...). Arrazoia zera da: aire garbiak eta eguzki-argiek jarduera fisikoa laguntzen dute, tasa metabolikoa handitzen eta immunitatea sendotzen laguntzen dute. Hori dela eta, prestakuntza aire freskoan egiten da, onura handiena lortuz. Fitness biraren abantailen artean, mendia igotzea, basoan ibiltzea eta itsas bazterrak arakatzea ohiko kardio entrenamenduetarako alternatiba bihurtu dira.\nFitness tourrak egiteko herrialde ezagunenak dira Thailandia, Egipto, India, Grezia. Hala ere, litekeena da zure burua antolatzeko ariketa txiki bat asteburuan eta etxetik urrun, adibidez, ibai edo baso bat dagoen landa eremuan.\nFitness bisitak Mendebaldeko herrialdeetan ere egiten dira. Europan. Aldi berean, villa bat alokatu eta prozesua% 100 kontrola dezakezu, "guztia barne" gabe: pertsonalki janaria erosi, janaria prestatu, zure aisialdia antolatu. Hau are interesgarriagoa da.\nFitness tour bat egokia da bere fisika hobetu nahi duen edonorentzat, baita hobeto ezagutzeko, lagun berriak egiteko, gogoko dituzten pertsonak egiteko eta aisialdirako estazioko herrialde eder batean igarotzeko ere. Aldi berean, elikadura egokia (baina baita zaporetsua), prestakuntza oparoa eta norberaren gorputz eta buruarekin erlazionatutako informazio baliagarri asko jaso dira. Energiaz beteta, litekeena da beste pertsona bat itzultzea edo zure amets zaharra gauzatzea.


Udal gastua gizarte zerbitzuetan | Gizartea | Berria\nHezkuntzaren edo osasunaren arloan ez bezala, EAEko udalek —handiek ala txikiek—eskumen zabalak dituzte Gizarte Zerbitzuen alorrean, batez ere bi arrazoi direla medio: gizarte zerbitzuen ibilbide historikoa, batetik, eta udalek hiritarrenganako duten gertutasun handiagoa, bestetik. Horrek udalei autonomia maila zabala ematen die gizarte zerbitzuak artatzeko orduan, nahiz eta badiren lurralde eta erkidego mailan bete beharreko arau eta irizpideak. Zerbitzuen gertutasuna eta udal-autonomia bermatzearekin batera, sistema honek baditu ondorio kezkagarriak: fragmentazioa —erabakiak hartzeko orduan, adibidez, edo eskala zabala behar duten ekimenak bultzatzeko orduan—, diskrezionalitatea —alkate, zinegotzi edo udal-teknikoen erabakien lehentasuna, alegia, arau orokorren aurretik—, edota hiritarren arteko ezberdintasuna.\nEAEko udalek gizarte zerbitzuetan gastatzen duten dirua aztertzen badugu, Eustatek 2018rako ematen dituen datuak erabiliz, erraz antzemango ditugu arrisku hauek: batez beste, EAEko udalek 87 euro gastatu zituzten biztanleko 2018. urtean. 23 udalek —artean, Legazpi, Oñati, Pasaia, Zornotza, Idiazabal, Urduña, Sestao, Laguardia, Ondarroa eta Gasteiz— 190 eurotik gora gastatu zituzten biztanleko. Beste 40 udalek, berriz, hogei euro baino gutxiago gastatu zituzten gizarte zerbitzuetan, betiere Eustaten arabera. 10.000 biztanle baino gehiago dituzten udalerriei erreparatzen badiegu soilik, batez besteko gastua 211 euro da, baina badira 150 eurora heltzen ez direnak —Gernika, Sopela, Amurrio, Bergara, Azkoitia, Etxebarri, Ermua edo Arrigorriaga—, eta baita 250 eurotik gora gastatzen dutenak ere —Barakaldo, Irun, Zornotza, Erandio, Sestao eta Gasteiz—.\nBa al da ezberdintasun horiek esplikatzen dituen arrazoirik? Udalerri bakoitzak gizarte zerbitzuetan erabiltzen duen aurrekontuak ez du harremanik gizarte zerbitzuek bere gain hartzen dituzten arazo edo beharrekin: langabezia, errenta maila, barne produktu gordina, immigrazioa edo 65 urtetik gorako biztanleen tasak ez dute harreman zuzenik udalerriek gizarte zerbitzuetan gastatzen duten diruarekin. Zein dira gastu horrekin gehien lotzen diren udal ezaugarriak? Gastu horrek udalaren aurrekontu osoan duen pisua da argiena: zenbat eta gastu handiagoa gizarte zerbitzuetan, orduan eta pisu handiagoa udaletxearen aurrekontu osoan. Horrek esan nahi du gizarte zerbitzuetan asko gastatzen duten udalerriak ez direla nahitaez orokorrean asko gastatzen dutenak, baizik eta bere baliabideen parte handi bat alor horretara bideratzea erabaki dutenak.\nBigarren ezaugarria tamaina da. Eta ezberdintasunak oso nabariak dira: 50 udalerri txikienak apenas gastatzen duten hamabi euro urtean biztanleko; beste muturrean, 50 udalerri handienak 203 euro gastatu zituzten, hamasei aldiz gehiago.\nOrientazio politikoak ere badu, azalean behintzat, nolabaiteko lotura gizarte zerbitzuen udal gastuarekin: alde batetik, zenbat eta abstentzio maila handiagoa azken udal hauteskundeetan, orduan eta gastu handiagoa gizarte zerbitzuetan; era berean, EH Bilduk boto portzentaje handiagoa lortu zuen udalerrietan gastua txikiagoa da, eta, alderantziz, PSEk boto portzentaje handiagoa lortu zuen lekuetan gastua handiagoa da. Pentsatzekoa da, ordea, harreman horren atzean dagoen aldagai esanguratsua udalerrien tamaina dela eta ez, zuzenki, alderdi baten ala bestearen indarra.\nEdozein kasutan, datu horiek 2018. urtekoak dira, 2008ko Gizarte Zerbitzuen Legea garatzen duten mapa eta arautegi nagusiak onartu eta hiru urtera jasotakoak. Litekeena da, bai, 2015. urtean onartutako tresna horiek lortzea epe ertainean hiritarrek gaur egun pairatzen dituzten ezberdintasun horiek ekiditea.


Telefono-guneak: Sortu salmenta-inbutuaren webguneak eta helmuga-orriak minututan zure telefonoa erabiliz | Martech Zone\nHorrek nire industriako jende batzuk haserre ditzake, baina enpresa askok ez dute gune masiboan hedatzeko eta edukien marketin estrategiarako inbertsioa onartzen duen eredurik. Ezagutzen ditut enpresa txiki dezente oraindik atez atekoa edo ahoz ahoz menpekoak diren negozio ikusgarri bati laguntzeko.\nTelefono guneak: abiarazi orriak minututan\nEnpresa bakoitzak bere jabearen denbora, esfortzua eta inbertsioa orekatu behar ditu negozio berriak ekartzeko salmenta prozesu eraginkorrena sortzeko. Batzuetan, webgune batean egindako inbertsioa domeinu bat hartu eta helmuga-orri garbi, sinple, mugikorrerako eta optimizatu bat jartzea bezain erraza da. Horixe da hain zuzen Telefono guneak rentzat da…\nAukeratu txantiloi bat edo hutsetik hasi. Aurrez egindako txantiloiak 2 kliketan instalatzen dira.\nHasi orriak eraikitzen testua, irudiak eta bideoak gehituz arrastatu eta jaregin editore errazarekin.\nMarka gunea zure domeinu pertsonalizatua erabiliz eta erabiltzen ari zaren hirugarrenen plataformak integratzea.\nKonfiguratu erantzun automatikoak posta elektronikoko edo SMS bidezko jarraipenekin.\nHazi zure irismena iragarkiaren eta AI-k bultzatutako kopiaren bidez.\nPhonesites-ek txantiloi sendoak, datu-bilketa eta AI-n oinarritutako edukia konbinatzen ditu enpresei edo agentziei, bihurketa handiko salmenta-inbutu bidezko guneak minutu gutxitan zabaltzen laguntzeko.\nTelefono guneak 10,000 negozio baino gehiagori lagundu die milioi bat bezero baino gehiago sortzen eta horiek milioika diru-sarrera bihurtzen. Phonesites minik gabeko webgunea eta helmuga-orrialdearen sortzailea da, eta bezerogai gehiago, bezero gehiago eta salmenta gehiago sortuko dituzu. Phonesites-ek negozio eta agentzia txikiei aukera ematen die:\nAbiarazi orriak minututan edozein gailutan. Beren webgune-sortzaileak aurrez eraikitako eta bihurketa handiko txantiloiak ditu zure webgunea minutu gutxitan eraikitzeko erabil ditzakezun.\nBildu Leads eta hitzorduak erreserbatu. Eraiki orrialde errazak bisitariak zure salmenta-prozesuan urratsez urrats gidatzen dituztenak, datuak bildu bitartean, jarraipena egin dezazun.\nSortu edukia – Bihurketa handiko marketin kopia sor dezakezu klik gutxi batzuetan Phonesite-ren AI Writer-ekin.\nPosta elektroniko bidezko jarraipena - Ez da posta elektronikoko programarik behar, Phonesites-ek barneko posta-sistemak jarraipenak automatikoki bidal ditzakezu.\nEskuratu Laguntza - Sakatu Aditu talde batean 1-on-1 estrategietako deiak, zuzeneko txata, komunitate pribatua eta astero tailerrekin laguntzeko.\nEdukiak kudeatzeko edozein sistema (CMS) integrazio-gaitasunak behar ditu ezaugarriak eta funtzionalitateak hobetzeko eta gehitzeko. Phonesites ez da desberdina, Zapier-en integrazio produktuekin, MailChimp, Stripe, Twilio, Vimeo, YouTube, Google ReCaptcha, Facebook Ads, Google Analytics, Hotjar, Calendly eta abar.\nHasi zure Doako Phonesites Proba\nDibulgazioa: honen filiala naiz Telefono guneak eta nire kidea esteka erabiltzen ari naiz artikulu honetan.\nTags: egutegiarrastatu eta askatu editoreafacebook iragarkiakinprimakiakgoogle analyticsGoogle ReCaptchahotjarhelmuga-orriaren web-eraikitzailealurreratzea orrialdeakberun bilketaMailChimptelefono guneaksalmenta formularioasalmenta-inbutu eraikitzaileasalmenta-inbutu guneakStripeTwiliovimeoWeb eraikitzaileayoutubezapier


Donnie Brasco (filma) - Wikipedia, entziklopedia askea.\nDonnie Brasco (filma)\nKrimenezko filma, film dramatikoa, Film biografikoa eta liburu batean oinarritutako filma\nGail Mutrux (en)\nLouis DiGiaimo (en)\n[[Kategoria:Gail Mutrux (en) ekoitzitako filmak]]\n[[Kategoria:Louis DiGiaimo (en) ekoitzitako filmak]]\nFlorida, New York eta Miami\nundercover operation (en) , Mafia eta Joseph D. Pistone (en)\nMike Newell, Mandalay Entertainment (en) , Baltimore Pictures (en)\nDonnie Brasco 1997ko Mike Newell estatubatuar zinema zuzendariaren polizia filma bat da. Joseph D. Pistone eta Richard Woodley idazlearen Donnie Brasco: My Undercover Life in the Mafia liburuan oinarritua dago, bertan Joseph D. Pistone polizia mafian ezkutuko informatzaile gisa sartuta egon zen denboraldia kontatzen da.\nEgokitutako gidoi onenaren Oscar Sariaren izendapena jaso zuen (Paul Attanasio), nahiz eta irabazi ez izan.\n1970eko hamarkada, New York. Joseph Pistone/Donnie Brasco (Johnny Depp) polizia hiriko mafiako familia boteretsu batean ezkutuko informatzaile gisa sartzea lortu du. Benjamin "Lefty" Ruggiero (Al Pacino) mafiakidearen laguna egin eta harek Dominick "Sonny Black" Napolitano (Michael Madsen) mafiaburuak zuzendutako familia sartuaraziko du. Ruggiero eta Pistone gero eta adiskideminagoak izango dira. Azkenean, Sonny Black mafiaburu izatetik hiriko mafia osoko buruzagia izatera igarotzean taldeak bere garai onena biziko du, bitartean Pistone haiei buruzko informazioa biltzen segitzen duelarik. Halere, ezkutuko lan hau Pistoneri geroz eta jasangaitzagoa bilakatzen ari zaion lana da, bere benetazko bizitzako emaztea eta familia bizitza asko zailtzen baitu, gainera mafiak bere antolakuntzan ezkutuko informatzaileren bat ote dagoen ere susmoa du, nahiz eta nor izango ote den ez jakin, Pistone jada joko oso arriskutsu batean sartua egongo da.\nJohnny Depp: Joseph Pistone/Donnie Brasco\nRocco Sisto: Richard "Richie" Gazzo\nTim Blake Nelson: FBIko teknikaria\nPaul Giamatti: FBIko teknikaria\nCarl Mercadante: mafia kidea\nDonnie Brasco filmaren IMDBko fitxa irakurgai (Ingelesez)\nRobert Mianok antzeztutako filmak


Txina kontraeraso birrintzeko fabrikazioa eta fabrika | Chengxin Bibrazio Ekipamendua\nEraginaren birrintzeko ezaugarriak\n1. Hiru barrunbeen zurrunbiloaren egitura bereziari esker, jarioaren tamaina handiagoa da, ekoizpen-ahalmena handiagoa eta produktuaren partikulen forma hobea;\n2. Errotoreen egitura optimizatuak inertzia eta mailuaren inpaktu indarra eman dezake, beraz, birrintzeko etekina eta birrintzeko erlazioa altuagoak dira;\n3. Bereziki diseinatutako higaduraren aurkako "C" motako plater mailuak bere gainazalaren forma deigarria aldatu gabe mantendu dezake bizitza ziklo osoan eta produktuaren alearen forma eta mailaketa egonkor mantendu ditzake;\n4. Diseinu modular estandarra duen barrunbearen estalkiaren plaka eta hortzetako kolpearen plaka trukagarritasun handia dute, erabilera-tasa handiagoa eta bizitza luzeagoa dute;\n5. Plaka mailua finkatzeko gailu bakarrak plaka mailua egonkorragoa bihurtzen du, desmuntatzeko eta muntatzeko erosoagoa da eta lanaren eraginkortasuna asko hobetzen du;\n6. Ekipoaren isurketa librea malgutasunez alda daiteke, amaitutako produktuaren ale tamainaren eta mailaketaren eskakizunen arabera;\n7. Irekitzeko eta ixteko mekanismo hidraulikoa edo pieza ahulak ordezkatzeko tresna bereziak ditu, malgua eta funtzionatzeko erraza.\nJarioaren ataka tamaina（mm）\nGehienezko luzera mm\nEkoizpen gaitasuna (T / h)\nPotentzia motorra KW\nAurreko: Kono trituratzailea\nHurrengoa: Baraila birrintzeko makina


"Nahikoa da!" - - Goiena.eus\nLourdes Idoiaga 2012-09-30 02:00\nNahikoa mehatxu eta irain jasan behar izan dugu.\nUrtetan egon gara isilik, ika-mika eta biolentzia gehiago ez sortzearren.\nOrain, "garai berriez" hitz egiten den arren, Bergarako Gaztetxean jarritako pankarta baten irudiak erakusten zaizkigu, nire argazkiaren alboan honakoa idatzita: ZU ZARA ERRAUSTUKO DUGUN 1. ZABORRA; hori ikusita, badirudi lehengotan jarraitzen dutela gauzek. Neure iritziz, horren sorrera ez dago Bergaran, Oñatin baizik. Seguru asko, aspaldi honetan kartelak jartzen, paskinak zabaltzen eta ezberdin pentsatzen dugunon aurka ari diren pertsona, plataforma edo sigletan dagoela esango nuke.\nBaina ez da oraingo kasu hau garrantzi gehien duena, guztiaren azpian dagoena baizik. Eta barren-barrenean, gorrotoa eta ezberdin pentsatzen dugunon aurkako errespetu falta dago, urte luzetan zehar landutakoa anonimotasunaren inpunitateaz baliatuta.\nEta gehien kezkatzen nauena zera da, Gaztetxe batean kultura horixe nagusi bilakatzea, horixe izatea transmitituko zaiena edo onartuko zaiena 14, 15, 16 urteko gaztetxoei, aniztasunaren diskurtso sektario, alienagarri eta suntsitzailea eskainiz, ezberdinen arteko errespetuan edo eta eztabaida konstruktiboan oinarritutako kultura behar beste landu gabe. Horrek ere "garai berriak" eskatzen ditu.\nZiur aski, ni kondenatzeko delitua inposaketarik ez onartzea eta EAJko kide izatea da. Egia esanda, harro nago horregatik, eraikuntza nazionalaren alde lan egin duen eta egiten jarraitzen duen alderdi batekoa izateagatik, herri honetako eta Euskal Herri honetako pertsonen ongizate maila onenak lortzeko lanean diharduen alderdi batekoa izateagatik. Gainera, nire bizi guztian herri honen alde, euskararen alde, ikastolen alde... lanean jarduteagatik ere kondenatu egingo ninduten agian.\nSalaketa hau gazte eta nagusiei hausnarketa eragiteko baliagarria izango dela espero dut, batik bat, ezberdin pentsatzen dutenenganako, inposaketarik onartzen ez dutenenganako eta euren ideiak intsultorik eta mehatxurik gabe defendatzen dituztenenganako gorrotoaren kultura errotik kentzeko. Nahikoa da!\nLourdes Idoiaga Urkia


kritiken hemeroteka » Lizardi, olerkari\nXabier Lizardi, olerkari eta prosista / Xabier Lete, Angel Zelaieta, Anjel Lertxundi / Jakin, 1974\nLizardi, olerkari A. Onaindia / Zeruko Argia, 1975-02-16\nLizardik merezi du noski ezagutua izatea. Berau da euskal literaturan izan dugun poetarik garaiena; ez dio iñork oraindiokan aurrerki artu ez itzalik egin, ez Orixek, ez Lauaxetak. Auen ostekoek ere, naizta ortan saiatu, irrintzi egin bearko dute mailla ortara irixteko. Aspaldi batean ez genuen au ezpaian jarri, geroztik batzuk ortan leiatuak baldin badira ere; gaur ordea leengoek eta oraingook, bala-bala aitortzen dugu Lizardiren garaitasuna.\nOmenaldiak eta liburuak\nPoeta yaukal onen oroitza sustatu eta lanak irakur-erazteko asmoz, gorazarre eta sariketak antolatu izan dira or-emen. Auen artean, joandako urtean Zarautzen eratutako bi konta ditzakegu: bata, “Euskal-zaleak” alkarteak iraillean Lizardiren olerkiaz antolatu zuen leiaketa eta bestea, geroago, ango euskaltzale guztiek alkarren leian gure poeta nagusiaren omenez eratu zuten amabostaldia. Biak, jaialdi ederrak.\nLeendabiziko jai eta leiaketarako, au da, Lizardiren olerkia ikasi eta aztertzeko lan politak aurkeztu ziren. Oietarik bi izan ziran sariztatuak: Xabier Letek eskuratu zuen leen-saria eta Anjel Zelaietak bigarrena; ark Lizardiren poesi-lana aztertzen digu eta onek zauztarraren itz-lauzko pentsabide eta iritziak. Gure artean edu ontako lan baliotsuak, sarri, or geratzen dira argirik ikusi gabe, txorimalo zapuztuaren gisara edo.\nAipaturiko bi lanok, orraitio, ez dira autsak jateko zorian gelditu. Ez, zorionez! “Jakin” liburu sortak argitara dizkigu, Leterena Anjel Lertxundiren laguntzaz tinkotua, eta Zelaietarena soillik. Izenburu au darama liburuak: “Xabier Lizardi, olerkari eta prosista” (Oiñati, 1974). 124 orrialde. Txukun eta erabil erraxa. Lizardi dute irurok aztergai. Letek Lizardiren poesia jartzen digu gaillen, Zelaietak Lizardiren pentsamolde nagusiak, eta Lertxundik aren garaiko aundikien artean dakus eder eta gorenengo. Izan ere, euskal olerkari berritasun berezi-berezia eman ziona dugu zarauztar jatorra.\nLan atsegiña iru gazte auek eskeiñi digutena. Niri orrela iruditu zait. Beraz, leenengo lanari buruz beintzat, tarteka marteka asti pixkat dudanean, artikulu batzuk osatu gura nituzke. Ez naiz burruka zale, ezta iñor goregi jarten saiatu oi diren oietakoa ere. Bakoitzari berea eskatzen du zuzentasunak. Itz eder au, aoan erabilli ezeze, ekiñean -praxisean— ere erakutsi bear dugu guztiok.\nIru zatitan moldatzen du Letek Lizardiz lana: 1) “Poesi hizkuntzaren moldatzea”; 2) “Natur-inpresionismoa, bizitza eta heriotzarekiko gogoeta”, eta 3) “Asaba zaharren baratza. Lizardi, gizon politizatu”. Azter ditzagun pitin bat iru saillok, egiazko kritikari dagokionez, ona eta txarra agererazi eta nabarmen jarriaz. Gaingiroki, ala ere, lan sakonerako ez baitugu beta eta astirik.\nPoesi-zelaikoa omen dugu benetako literatura, gai oni buruz idatz-araudian maixu direnek diotenez. Poesiak, ordea, badu bere izkera berezia; itzetan, joskeran eta esaldietan izan ere. Olerkiaren elburu beiñena ederra adieraziz gogoari atsegiña ematen duzu. Muiña ta azala bear ortarako. Nola? Zoli dabillen irudimenez eta zirti-zarta sendo dagian biotzondoz batez ere. Sorburu orrek ixurtzen du ondorenez beste literatura motak baiño poesi-bizikizun yaukal, apain eta bizkorragoa. Bizia ta argi eman oi diote olerkiari irudikizunak, eta ondorioz or duzu poesi-izkuntza, itz lauz erabilten ez dugun bezelakoa noski.\nOntaz mintzatzen zaigu aurrena Lete, bere lanean. Baiña ez nijoa puntarik punta, onen lana aztertzen, luzeegi egingo nintzateke eta. Iñoiz ere etzaiqu egoki luze izatea, ta nik igartzeka luzetzera egin oi dut. Gaurkoz beude puntu batzuk soil-soilik.\nPoesi izkuntzari daragoiola, euskerazko poesi izkun. Eta Etxeparek landu eta asmatu omen zigun amaseigarren mendean, kultur-tresna biurturik noski. Osorik egia ote? Landu bai egin zigun, baiña asmatu? Aurretik ez ote zan iñor ori egin zuenik? Aurretik ez ote zan euskeraz ezertxo ere olerkitan idatzita? Irarkolaz askorik ez bazan ere, leendik ere, nik uste, bazirela eustral poesi lanak, kantak, ipuiak, bertsolarien saioak, eta abar. Ark bere bertsoetan darabillen neurkera ezta erraz nundikan artua dan jakitea; baiña 8/7 da geien darabillena, eta naizta erritar poesian maizenik artua 7/5 izan, Zuberon kantatzen diran “Agota”, “Xori kantatzale eijerra” eta beste batzuk 8/7 neurrian osatuak daude.\nIzkera dotorez olerkia jazteko irudikizunak (imajiñak) eta metaforak (alegiak ere bai) erabilli oi dira; ideaiak eta oldozkunak eder adierazteko antz-irudiak dantzaraztea naitaezkoa duzu. Letek onela: “Lizardik imajinak borobiltzeko metaforak asmatu zituen. Bere mundu barnekoi ta kanpotiarraren arteko sintesi nagusia obratu nahirik, metaforazko hizkuntza indartsu, oso baten bila abiatu zen” (15,13 or.).\nAla ere Lizardiren xedea ez zen pantzia bakarrik, estalgi poetiku orren azpian bazen mami trinkotua. Olerkiaren ekai biak nai zituen eder. Irakur ezazu edozein poesi aren “Begi-biotzetan” liburutik, eta berez oartuko zara nolako ardura izan zuen ark bere lanak biribiltzerakoan; oso neurritsua genuen, ederki egiñak dauzka lerro guztiok, itz egoki naiz berriak, esku goxoz elkartuak erraz darabilzki. Eta guenez, gaiñekoo eratura guzti orrek gunean duen igikera (ritmu) bizia ez duzu garrantzi gabea.\nAurretik ere bazen gurean tradizioz zetorren poesi izkuntza, mugaz andikoak gaur ere darabiltena noski. Au zuen Lizardik asmotan: itz gutxiz ideia asko adierazi. Ortarako, jakiña, gure idazle zaharrek poesian erabilli zuten izkera, jantzi berriz trozatu bearra zegoen; ortan saiatu zitzaigun bereziki, euskera errotik ikasi zuenean batez ere. Gora altxatu nai zuen bere izkuntza, eta ez zituen aurrerantzean parrerik egingo ez etxeko ez kanpoko intelektualak, ez gero iraiñari iraiñez erantzunaz, “maitasun-moldakaiztasun dialektikaren sakon-sakonetik euskararen benetako problema ulertu eta definituz” baizik.\nEuskera jaso bearrez\nTxukun, erraz eta oparotsu, erpiñeraiño jaso nai izan zigun euskera. Errikoi ere bai, izan nai zuen. Eta nork ez? Gure erria, benetako euskaldun erria, gaur ere goxo, sakon eta jakintsu mintzatu oi da geienik. Idazleok ere orrela jokatu gura izaten dugu. Baiña ez da erraz. Zenbat gauza esan genitzakeen ontaz! Lizardiri ere ez zitzaion aise izan, eta aren olerki eta enparau lanak ez zitzaizkigun ulerterrazak leenengotan. Gaur errazago zaizkigu, eta urterik urtera errazako izango, alegia.\nEuskerak bazuen —eta du— guk naiz izadia ikusiz naiz geure barnez sorturiko gauzak ulertzen emateko indarra. Or gure baserritarren mingaiñean dantzatzen den izkera bizi sarkorra. Idatziz, alere, sortu gabe geneukan ortarako izkuntza jori aberatsa. Eta au duzu, ain zuten, Lizardiri esker gaur daukaguna. Leendik ere bazetorren guzti-asko olako urtera bat, Arana-Goiriren egunetatik asita: bidean zetorren landareak Lizardigan eman zuen lorea, eta fruitua. Ondo idazten du Letek: “Euskara, euskaldunen mintzaira, kondaira-bidetara eraman nahi du, etorkizun bidetatik abiarazi”. Ez gero gaurko idaz!e mordoak egin nai izan duenaren antzera, soin eta gogo oso berri; onela baizik: “soña zaar, berri gogoa: azal orizta, muin betirakoa”, berak dioskun bezala. Ez zuen ark iñundik ere aintziñakoen katea ausi gura izan, asaba zaharren soiñari arnasa bizi berria egotzi baiño. Ez, Lizardi ez zen, eragozpenak aurkitu arren, bide erdian porrot eginda gelditzekoa.\nZerk bultzatu ote zuen Lizardi jokabide ori artzera? Guda aurretik euskal erriaren beraren muiñean zebillen eragiñak, ziur asko. Eraqin biurria, abertzale eragiña, eta onek ekaitz zakarrak bezela dena darama aurrean, berakin duen arnasa eta sua bazter guztiei emanik Garai artako poeta da Lizardi; orduko joera du oroz gain. “Joera horrek —dio Letek— ez du euforia politikoarekin bakarrik zerikusirik; kultur ikuspegi eta espresibitate berri baten premiei lotuz doa, batez ere”. Biok batean, nik uste. Irakur gerra osteko errusitar olerkarien lanak, eta ara! eta garbi aitortuko didazu abertzaletasunak erri-balio dan edozeri ikutzen diola, sendo ta azkar, “bortizki” ikutu ere.\nOna eragille bezala, beste alderdi eder bat ere Letek Lizardiri egozten diona. “Lizardiren jardun ia guztia bilaketa da. Hitz zehatzen bilaketa, forma plastiko eqoki baten lortu-nahia. Gauza, gertakizun, sentimendu, ideien plastika aldakorra, pareko mintzaira batetara isuri nahia”, Orixe da, izan ere, egiazko poeta danaren lana: ideia berrien eta esanaldi eder zeatzen bilaketa etengabea. Excelsior! beti gorago!\nSail onetan, azkenez, Lizardiren poesia batzuk aipatzen dizkigu: “Agur!”, “Urte-giroak” eta abar. Euretan Lizardik darabiltzan izkuntza poetikuzko irudi, metafora eta esaldiak nabarmen jartzen ditu, baita aren musikaltasun jatorra ere.\nLabur: ederto esana duzu Letek leen-atal onetan Lizardiz dioskuna. Badu itzik zarauztar leunari ezarteko gogorregi iruditzen zaizkidanak: adibidez: “biziaren konplejitate”, “razionalista”, “sensualitate goxo” eta olakoak. Zer esan nai duten erraz ulertzekoak ez diren onako itzak kendu ezkero, lan bikaiña bezain laburra duzu Letek eskeiñi diguna. Edu ontako lanak bear ditugu, zabal erazi ditzagun. Gabirel Zelaiak: “Eta nik pentsatzen dut bertso berriaren irikitze zolian ark euskaldunoi ekarri zigunean. Iñoiz kutsatu gabeko mendi-aize batekin”. Lizardi gogoraziz.


Gobierno Vasco Irekia :: Bikotekidearen edo bikotekide ohiaren partetik jasandako emakumeen aurkako indarkeriak % 4 egin du gora; sexu askatasunaren aurkako delituak, ostera, % 2 jaitsi dira\nBikotekidearen edo bikotekide ohiaren… http://www.irekia.euskadi.net/eu/news/11896 berria\nFuente: Irekia - Gobierno Vasco Bikotekidearen edo bikotekide ohiaren partetik jasandako emakumeen aurkako indarkeriak % 4 egin du gora; sexu askatasunaren aurkako delituak, ostera, % 2 jaitsi dira\nFuente: Irekia - Gobierno Vasco Euskadiko emakumeen kontrako indarkeria matxistari buruzko sei hilez behingo balantzearen aurkezpena\nHerrizaingo Saileko Genero Indarkeriaren Biktimei Laguntzeko Zuzendaritzak emakume biktimentzako laguntza ekonomikoak 150.000 eurotan areagotu ditu. Genero indarkeria pairatu duten emakumeen kasuak % 4,5 areagotu dira 2012ko lehenengo sei hilabeteetan, iazko denbora tarte berdinarekin alderatuz gero; Genero Indarkeriaren Biktimei Laguntzeko Zuzendaritzaren sei hilabeteko txostenean jasotako datuen arabera, orotara kasuen kopurua 2.461era iritsi da. Bereziki bikotekidearen edo bikotekide ohiaren partetik jasandako indarkeria biktimen kasuek gora egin dutelako (% 4) gertatu da gorakada orokorra, baita familia barruko genero indarkeriaren gorakadagatik ere (% 7 baino pixka bat gehiago); sexu askatasunaren aurkako delituek, ostera, behera egin dute (% 2 inguru).Genero Indarkeriaren Biktimei Laguntzeko zuzendari Mariola Serranok gaur aurkeztu dituen datuen arabera, genero indarkeria pairatu duten emakumeen kasuek gora egin dute 2012. urteko lehenengo sei hilabeteetan; zehazki esateko, kopurua % 4,5 hazi da. Aurtengo lehenengo sei hilabeteetan, orotara, genero indarkeria pairatu duten emakumeen 2.461 kasu egon dira; kasu horiek denbora tarte horretan gutxienez behin biktima izan diren 2.067 emakumeri dagozkie.Aipatutako kopuruak gora egin du, oro har, familia barruko genero indarkeriak eta bikotekidearen edo bikotekide ohiaren partetik jasandako indarkeria kasuek gora egin dutelako. Sexu askatasunaren aurkako delituek, ostera, beherakada arina izan dute, % 2 ingurukoa; 101 kasu erregistratu dira.Ertzaintzak 2.461 kasu horien berri izan du 1.702 kasutan salaketa jarri dutelako. Salaketa horien % 88 biktimek beraiek jarri dituzte. Salaketa horiek adierazten dute emakumeek badutela konfiantza horretarako ezarritako segurtasun- eta babes-neurrietan.Bikotekidearen edo bikotekide ohiaren partetik jasandako indarkeria kasuen kopuru altuena 18 eta 40 urte arteko adin-tartean dago (kasuen % 70,2). Familia barruko genero indarkeriari dagokionez, ostera, biktima kopuru altuena 40 urtetik gorako emakumeen taldean dago (% 57,2); sexu askatasunaren aurkako delituetan, azkenik, nabarmendu behar da 30 urtetik beherako emakumeek pairatzen dutela delitu mota horretako kasuen % 64,1.2012ko lehenengo sei hilabeteetan gertatutako kasuen % 67,7 Espainiako herritartasuna duten emakumeei dagokie. Gainerako % 32,3a atzerrian jaiotako emakumeei dagokie, oro har Latinoamerikan jaiotakoei; izan ere, indarkeria pairatu duten emakume atzerritarren kasu guztien % 61 Latinoamerikako emakumeei dagokie; batez ere Bolivia, Kolonbia, Brasil, Ekuador eta Paraguaikoak izan dira.2012ko lehenengo seihilekoan Caridad Ángeles Rodríguez Arrietaren heriotza deitoratu behar dugu, bikotekide ohiak erail baitzuen martxoaren 26an, Tolosan (Gipuzkoa). Kasua aztertu ondoren, eta betiere autokritika eraikitzailea egin nahian, nabarmendu behar dugu, berriz ere, erakundeek konfiantza eskaini behar dietela emakumeei erasotzailearengana bueltatu ez daitezen; horretarako, babesa eman behar diete, eta emakumeek baliabideen sarea eskura izatea zaindu behar dute, behar bezala koordinatutakoa, bizimodua berreraikitzean arreta eskaini, lagundu eta babestuko dituen sarea, hain zuzen.Genero indarkeriaren biktimei 24 orduz arreta eskaintzeko doako zerbitzuko telefonoa 900 840 111 da, eta Genero Indarkeriaren Biktimei Laguntzeko Zuzendaritzaren mendekoa da. Urteko lehenengo sei hilabeteetan, guztira, 2.990 dei jaso dira, eta gorakada nabarmena eman da 2011ko denbora tarte berdinarekin alderatuz gero, orduan 2.660 dei jaso baitziren, baita 2010eko tarte berdineko datuekin erkatuz gero ere, urte horretan 1.535 dei jaso zirelako; 2009ko lehenengo sei hilekoko datuekin konparatuz gero ere, aldea nabarmena da, orduan jasotako deiak, guztira, 1.423 izan baitziren.Deiak honela banatu dira Lurralde Historikoen arabera: deien % 10 Arabatik jaso dira, % 58 Bizkaitik eta % 30 Gipuzkoatik. Deien arrazoiak honako hauek izan dira: % 43k laguntza behar zuen, % 27k informazioa, % 27k orientazioa, % 2 larrialdi egoeran zegoen, eta % 1ek koordinazioa eskatu zuen.Azken urteetan, sei hilabeteka, zerbitzu honek izan duen bilakaera izugarria azpimarratu behar da; izan ere, zerbitzuak jaso dituen deien kopuruaren bilakaera aipatzeko modukoa dela ikusi da: 2008ko lehenengo sei hilabeteetan orotara 1.316 dei erregistratu ziren; aurtengo lehenengo sei hilabeteetan, berriz, dei bikoitza baino gehiago jaso da (2.990 dei erregistratu dira).2011ko urtarrilaren 1etik aurrera, Genero Indarkeriaren Biktimei Laguntzeko Zuzendaritzak bere gain hartu du Biktimari Laguntzeko Zerbitzua kudeatzea; genero indarkeriaren edozein adierazpenen biktimei arreta emate aldera, zerbitzua Justizia Jauregietan dago.2012ko lehenengo sei hilabeteetan Biktimari Laguntzeko Zerbitzuaren lau bulegoetan (Barakaldo, Bilbo, Donostia eta Gasteiz), orotara, 1945 kasutan eskaini da arreta, guztira 709 biktimari; genero indarkeriaren adierazpen desberdinetako biktimak zian dira. Arreta jaso duten emakumeen % 65 atzerritarrak izan dira, eta % 35, aldiz, estatukoak. Arreta jasotzeko gerturatutako pertsonek, oro har, aholkularitza juridikoa, arreta soziala edota psikologikoa, eta lege prozesurako laguntza eskatu dute. Bidenabar, 2012ko lehenengo sei hilabeteetan Genero Indarkeriaren Biktimei Laguntzeko Zuzendaritzaren bulegoetan informazioa eta aholkularitza eskaintzeko 570 jarduketa egin dira.Bestalde, emakumeen independentzia ekonomikoa funtsezkoa da indarkeriarik gabeko bizitza berri bati ekin diezaioten; horregatik, diru laguntzek lehentasuna dute. EAEk horretarako bideratzen duen laguntzari dagokionez (Genero Indarkeriaren Biktimei Laguntzeko Zuzendaritzak kudeatzen ditu), nabarmendu behar da 2012. urteko aurrekontuan horretarako prestatu den partida 542.000 eurokoa dela; horrenbestez, 2011. urteko partidarekin alderatuz gero % 107 hazi da, 2010. urtekoarekin erkatuz gero, ordea, % 119 igo da, eta % 282, bestalde, 2009. urteari dagokionez. Eskaerek ere neurri berean egin dute gora: 2009. urtearekin alderatuta % 157 igo dira 2010. urtean, eta 2011. urtean % 282 hazi ziren 2009. urtearekin konparatuz gero.Eskatutako laguntza ekonomikoak % 65 hazi dira 2012. urteko lehenengo sei hilabeteetan 2011ko denbora tarte berdinarekin alderatuta; horregatik, eskaerari erantzun ahal izateko, partida ere gehitu behar izan da. Hartara, Genero Indarkeriaren Biktimei Laguntzeko Zuzendaritzak erabaki du horrelako laguntzetarako prestatutako aurrekontuko zenbatekoa 150.000 eurotan gehitzea. Abuztuaren 2ko EHAAn emango da erabaki horren berri.2012ko ekainaren 30ean, Zuzendaritzak genero indarkeriaren biktimentzako laguntza ekonomikoa eskatzeko 162 eskabide izapidetu ditu; 2011. urteko denbora tarte berdinean, ordea, 98 eskabide izapidetu zituen. Emakume eskatzaileen % 52 espainiarrak dira, eta gainerako % 48a, ostera, atzerritarrak.Bestalde, 2012ko ekainaren 30a arte, genero indarkeriaren biktima izan diren 7 emakume eskatzaileri etxebizitza esleitu zaie zuzenean; iaz, epe berdinean, 5 pertsonei esleitu zitzaien.Azkenik, argi dago erasotzailearen aurrean emakume biktimen eta haien seme-alaben segurtasun fisikoa bermatzea oso gako garrantzitsua dela genero indarkeria jorratzerakoan. Horren haritik, Ertzaintzak egiten duen lan erabakigarria bereziki nabarmendu behar dugu; lan hori etengabe hobetzea lehentasuna da Herrizaingo Sailaren Genero Indarkeriaren Biktimei Laguntzeko Zuzendaritzarentzat.2012ko ekainaren 30ean 54 emakumek izan dute babesteko zaintza iraunkorra, eskolta esleitu baitzitzaien (iazko denbora tarte berdinean 46 emakumek zuten neurri hori). Emakume horien artean 5 Araban bizi dira, 29 Bizkaian eta 20 Gipuzkoan. 2012ko ekainaren 30ean 34 pertsonek zuten eskumuturreko bilatzailea, erasotzaile zein biktima; iazko denbora tarte berdinean, ordea, 20 pertsonek zeramatzaten, eta 2010ean, aldiz, 10 pertsonek. 2012. urtean honako hau da banaketa: 24 Bizkaian, eta 10 Gipuzkoan.2012ko lehenengo sei hilabeteetan, 662 emakumek zuten sakelako telefonoa, babesteko Ertzaintzak emandakoa; iaz, denbora tarte berdinean, 242 emakumek izan zuten telefono bana, eta 2010ean, ordea, 166 emakumek izan zuten Bortxa telefonoa; horrenbestez, gorakada oso nabarmena izan da (2011 eta 2012 alderatuz gero, gorakada 152 portzentaje puntukoa izan da). 2012ko lehen sei hilabeteetan Bortxa telefonoa izan duten 662 emakumeak honela daude banatuta: 131 Araban bizi dira, 277 Bizkaian eta 254 Gipuzkoan.Ez Isildu webguneari dagokionez, datu hauek nabarmendu behar dira: Facebook: hasieratik, guztira, 272 jarraitzaile daude, batez ere emakumeak (% 77,5); batez beste 750 erabiltzaile daude, eta atariko erlaitzak 825 aldiz bisitatzen dituzte. Tuenti: Profila ireki zenetik, 142 jarraitzaile ditu. Twitter: profil honen bidez informazioa eta edukiak helarazten zaizkie erakundeei eta hedabideei. Jarraitzaileak 252 erakunde edo profesional dira. Genero indarkeriarekin lotura duten 232 erakunde, profesional edota pertsonen jarraitzaile gara. 731 tweet argitaratu ditugu. Bloga: 2011ko irailaren 28tik 47 sarrera plazaratu ditugu, batez beste bana 5,7 egunik behin.\nbiktimak genero indarkeria balantzea aurkezpenak Euskadi emakumeak indarkeria matxista diru-laguntzak victimizaciones sexu askatasuna aldia datuak sei hilabeteko txostena bikotea Ertzaintza salaketak adin-tartea telefonozko arreta independentzia ekonomikoa vigilancia permanente Berri honen iruzkinen RSSa\njeitsi (633.8 KB)\njeitsi (16.8 MB)\nJeitsi audio bilduma (zip) mariola_serrano_biktimizazi...\nJeitsi bideo mpg bilduma (zip) Aurkezpena_eu.pdf\n683.2 KB (pdf)


Lur azpiko urak ateratzeko sistema — Zientzia azoka Online\nLur azpiko urak ateratzeko sistema\nLur azpiko urak ateratzeko sistema Diseinatutako proiektu hau lur azpiko urak ateratzeko sistema bat da, eguzkiaren energia aprobetxatuz, funtzionamendu autonomo bat lortzen da bertan dauden kontrol elementu eta eragingailuak elikatuz. Ur ponpa bat eta sentsoreak dituen depositu bat erabiliz, ura erabilgarri izatea ahalbideratu dezake, errekurtso hau lur azpian dagoen zenbait tokietan. https://zientzia-azoka.elhuyar.eus/es/zientzia-azoka-online/gazteen-proiektuak/lur-azpiko-urak-ateratzeko-sistema https://zientzia-azoka.elhuyar.eus/es/zientzia-azoka-online/gazteen-proiektuak/lur-azpiko-urak-ateratzeko-sistema/@@download/image/irudia.jpg\nDiseinatutako proiektu hau lur azpiko urak ateratzeko sistema bat da, eguzkiaren energia aprobetxatuz, funtzionamendu autonomo bat lortzen da bertan dauden kontrol elementu eta eragingailuak elikatuz. Ur ponpa bat eta sentsoreak dituen depositu bat erabiliz, ura erabilgarri izatea ahalbideratu dezake, errekurtso hau lur azpian dagoen zenbait tokietan.\nEkaitz Osa Urrestilla\nJune Berasategi Plazaola\nIker Iglesias Lazkano\nJulene Elustondo Carapeto\nPatxi Iturriarte Kortazar\nUrola Ikastola BHI (Ikastetxe publikoa Azpeitia)\nDescargar — 718 KB\nZorionak egin duzuen lanagatik. Proposatzen duzuen lurrazpiko ura ateratzeko sistema hau erabilgarria izan daiteke zuen udalerritik gertu, baina baita munduko beste zenbait tokitan ere. Zorionak!\nUraren ustiapena ikertzen dudan arloa (airearen kalitatea) ez den arren, oso interesgarria iruditu zait proposatzen duzuen sistema. Gainera, energia berriztagarriarekin funtzionatzen du eta, airearen kalitatea hobetzeaz gain, baliabide naturalen agortzea ekiditen du. Ez hori bakarrik, ur-eskasiaren arazoari aurre egiteko mesedegarria izan daiteke.\nSistemaren muntaketaren bideoa asko gustatu zait, oso ondo azaldu duzue. Nahiz eta bideoa grabatzeko zenbait oztopori aurre egin, grabazioa oso ona da. Bestalde txostenak biltzen duen informazioa zeharo txukuna eta argia da (eskemak, aurrekontua eta kronograma eta guzti, azalpenak ulerterrazak eginez). Gainera, proiektua garatzeko erreferentzia fidagarriak aipatu dituzue.\nProposaturiko sistema aplikagarria da eguneroko bizitzan, zuen bizitokitik gertu eta eguzki-energiaz funtzionatzen duenez mantenu-kostuak txikiak dira. Tresna txukundu eta margotu ondoren, oso polita geratu zaizue… zorionak! Gainera, proiektua egiteko ingurumen zientziak eta teknologia diziplina desberdinak aplikatu dituzue, hala nola, AutoCAD programa eta Arduino plaka programatzea… lan bikaina! Horrez gain, sistemaren arazoa (zarata elektrikoa) topatu duzue eta baita konpondu ere.\nAnimatzen zaituztet eguzki plaken eta baterien karga-sistemaren inguruan proposatzen dituzuen hobekuntzak egitera. Sistema hobeto ondoren tresna egoera errealean frogatu dezakezue. Agian horretarako diru-laguntzaren bat beharko duzue, ea lor dezakezuen! 😊\nPrimeran azaldu duzue zuen proiektua. Oso ondo ulertu da, bai txostenean eta baita bideoan ere.\nIkerkuntza- proeiktuak fluidoen mekanikaren eta orokorrean energiaren arloan egiten ditut, justu zuek landu duzuena. Dena sartu duzue proiektu honetan: eguzki plakak, ponpatze sistema, sentsoreak, … Oso proiketu konpletoa da zuena.\nLan bikaina egin duzue ere programazioarekin eta piezak diseinuarekin, inprimatzearekin eta muntaketarekin. Gainera, laguntza eskatu duzue eta elkarrekin egin duzue lan. Oso garrantzitsua da hori zientzia arloan. Bibliografian kontsulta egitea, egin duzuen bezala, ezinbestekoa da.\nEtorkizunean, ikerkuntza egiten jarraitzen baduzue, konturatuko zarete arazoak daudela eskalekin. Hau da, maketen emaitzak prototipo erreal handi batera eramatea ez da gauza erraz bat. Baina, ziur nago arazo horiek ere konponduko zenituzketela.